KOMUNIKAZZJONI TAL-KUMMISSJONI Pjan ta' azzjoni għal unjoni ekonomika u monetarja profonda u ġenwina: It-tnedija ta' Dibattitu Ewropew /* COM/2012/0777 final/2 - 2012/ () */





PJAN TA’ AZZJONI GĦAL UEM PROFONDA U ĠENWINA: It-tnedija ta’ Dibattitu Ewropew 1. Raġunament, aspirazzjonijiet, u benefiċċji tal-UEM Skont it-Trattati, l-għan tal-Unjoni Ewropea hu li tippromwovi l-paċi, il-valuri tagħha u l-benesseri ta’ niesha. Hi għandha taħdem għall-iżvilupp sostenibbli ta’ Ewropa imsejsa fuq tkabbir ekonomiku bilanċjat u stabbiltà tal-prezzijiet, ekonomija soċjali tas-suq kompetittitiva ħafna, bit-tir ta’ xogħol għal kulħadd u progress soċjali, u livell għoli ta’ ħarsein u titjib tal-kwalità tal-ambjent. Hi għandha tippromwovi koeżjoni ekonomika, soċjali u territorjali, u solidarjetà fost l-Istati Membri. L-Unjoni Ewropea għandha tistabilixxi Unjoni Ekonomika u Monetarja (UEM) li l-munita tagħha hija l-Euro (cf. Art 3 TUE). Il-ħolqien tal-UEM u l-introduzzjoni tal-euro kienu stadji importanti tal-integrazzjoni Ewropea. Dawn jispikkaw fost il-kisbiet l-aktar ambizzjużi tal-UE u l-euro hija waħda mis-simboli li jiddefinixxu l-Ewropa fil-kontinent kif ukoll madwar id-dinja. Il-fundaturi tal-UEM segwew aspirazzjonijiet kbar bil-munita unika, kemm ekonomiċi kif ukoll politiċi. Xi wħud minn dawn l-aspirazzjonijiet diġà ġew realizzati, filwaqt li oħrajn għad iridu jinkisbu. Bħala t-tieni l-akbar munita ta’ riżerva, il-euro hija karatteristika integrali tal-ekonomija globali. Hija minquxa fil-karti tal-bilanċ madwar id-dinja. L-eżistenza tagħha għenet biex tiftaħ is-suq intern għal aktar minn 330 miljun ċittadin li jgħixu fiż-żona tal-euro, billi tippermetti l-paraguni immedjati tal-prezzijiet għal oġġetti u servizzi bejn il-pajjiżi. Bl-eliminazzjoni tar-riskju tar-rati tal-kambju u spejjeż ta' tranżazzjonijiet barranin, il-euro tiffaċilita wkoll id-distribuzzjoni aktar effiċjenti tar-riżorsi, u tagħmel il-prezzijiet għal oġġetti u servizzi kompletament trasparenti madwar il-pajjiżi. Fid-dinja tagħna interkonnessa elettronikament, dan l-isforz biex ikun hemm livell ekwu fis-suq uniku, huwa għodda b’saħħitha għat-tkabbir. Il-euro tiffaċilita apertament il-kummerċ bejn il-pajjiżi taż-żona tal-euro u bl-istess mod tippromwovi investiment fiżiċi u finanzjarji bejn l-Istati Membri. L-istabbiltà tal-munita għamlet iż-żona tal-euro destinazzjoni attraenti għall-investiment. Dawn il-kisbiet fil-kummerċ u l-investiment taw spinta lit-tkabbir u l-impjiegi. Il-forniment ta’ likwidità abbundanti mill-Eurosistema għen biex jiġu ttrattati l-problemi fis-suq interbankarju matul perjodu ta’ taħwid finanzjarju u inċertezza. Iż-żona tal-euro hi kostruzzjoni dinamika u miftuħa. Minkejja l-kriżi, is-sħubija fiż-żona tal-euro, li hi kostitwita minn 17-il Stat Membru u hi mistennija tikber fil-ġejjieni, għadha prospett attraenti: Is-Slovakkja daħlet fil-munita unika f'Jannar tal-2009 u l-Estonja ngħaqdet f'Jannar tal-2011. Dgħufijiet fit-tfassil tal-bidu tal-UEM u l-aderenza mar-regoli Sa meta faqqgħet il-kriżi finanzjarja fl-2008 xi Stati Membri fiż-żona tal-euro kienu akkumulaw djun pubbliċi u privati kbar, telf fil-kompetittività, u żbilanċi makroekonomiċi. Dawn irrendewhom partikolarment vulnerabbli meta faqqgħet il-kriżi, b’effetti kontaġġjużi konsiderevoli madwar iż-żona tal-euro ladarba inbidlet u saret kriżi tad-dejn sovran. L-akkumulazzjoni ta’dawn il-vulnerabbiltajiet kienet parzjalment dovuta għan-nuqqas ta' osservanza u rispett ta' regoli maqbula li jirfdu l-UEM kif stabbilit fil-Patt ta' Stabbiltà u Tkabbir (PST). Fil-parti l-kbira dawn il-vulnerabbiltajiet tnisslu minn karatteristiċi tal-istruttura istituzzjonali oriġinali tal-UEM, b’mod partikolari n-nuqqas ta’ għodda biex tindirizza l-iżbilanċi makroekonomiċi b'mod sistematiku. L-UEM hija unika fost l-unjonijiet monetarji moderni fil-fatt li tikkombina politika monetarja ċentralizzata ma’ responsabbiltà deċentralizzata għall-biċċa l-kbira tal-politiki ekonomiċi, għalkemm soġġetta għal restrizzjonijiet fir-rigward tal-politiki baġitarji nazzjonali. Għad-differenza ta’ unjonijiet monetarji oħra, ma hemm l-ebda funzjoni politika fiskali ċentralizzata u l-ebda kapaċità fiskali ċentralizzata (baġit federali) [1]. Deher ċar sa mit-twelid tal-euro li ż-żieda fl-interdipendenza tal-Istati Membri tagħha kienet tfisser li l-politiki ekonomiċi u baġitarji sodi kienu ta' importanza partikolari. Il-PST[2] stabbilixxa r-regoli li jirregolaw il-koordinazzjoni tal-politiki baġitarji. Dan ippreveda wkoll li tittieħed azzjoni kontra Stati Membri li ma jkunux konformi mar-regoli. Ġie maħsub li din il-koordinazzjoni tkun biżżejjed biex tiżgura politiki sodi fil-livell nazzjonali. Diġà fl-2008, ir-rapport tal-Kummissjoni tal-UME@10[3] ippreżenta firxa ta’ bidliet possibbli għal din l-istruttura. Il-kriżi aċċellerat il-ħtieġa għal bidla. Il-kwistjonijiet li ġejjin kienu fil-qalba tal-isfidi li qiegħda tħabbat wiċċha magħhom iż-żona tal-euro sa mill-2008: (a) Il-PST ma kienx osservat biżżejjed mill-Istati Membri u ma kellux mekkaniżmi robusti biex jiżgura finanzi pubbliċi sostenibbli. L-infurzar tal-fergħa preventiva tal-PST, li tirrikjedi li l-Istati Membri iżommu pożizzjoni baġitarja sottostanti f’saħħitha, kien dgħajjef wisq u l-Istati Membri ma użawx perjodi ta’ tkabbir stabbli biex isegwu politiki fiskali ambizzjużi. Fl-istess waqt, il-kriterju tad-dejn fit-Trattat ma sarx operazzjonali fil-prattika fil-fergħa korrettiva tal-PST. Dan wassal għal laxkezza baġitarja matul żminijiet tajbin, u inabbilità li jitbaxxew il-livelli tad-dejn ta' pajjiżi midjuna ħafna. (b) Il-koordinazzjoni tal-politiki ekonomiċi nazzjonali lil hinn miż-żona baġitarja kienet tistrieħ fuq strumenti bla snien – pressjoni mill-pari u rakkomandazzjonijiet – u kellha impatt limitat fuq l-azzjoni tal-Istati Membri individwali taż-żona tal-euro. Għalhekk l-istrument kien dgħajjef wisq biex jikkoreġi l-ftuħ progressiv ta' diskrepanzi fil-kompetittività u diverġenzi tat-tkabbir bejn l-Istati Membri. Qajla ġew ikkunsidrati l-effetti mifruxa tal-miżuri nazzjonali madwar iż-żona kollha tal-euro. It-tfassil tal-politika ekonomika nazzjonali ma tatx attenzjoni biżżejjed lill-kuntest Ewropew li fih joperaw l-ekonomiji. Għal dan ikkontribwixxa n-nuqqas ġeneralizzat ta’ riskji li jinbet minn eċċess globali ta’ likwidità ekonomika. (c) Is-swieq finanzjarji għandhom rwol importanti fil-ħolqien ta’ inċentivi għall-pajjiżi biex imexxu finanzi pubbliċi sostenibbli, billi jipprezzaw ir-riskju ta’ inadempjenza fir-rata li biha s-sovrani jistgħu jissellfu l-flus. Bl-iffaċilitar globali tal-pressjoni inflazzjonarja fl-aħħar tas-snin 90, kien hemm espansjoni mgħaġġla u sostnuta tal-provvista tal-flus mill-banek ċentrali. Flimkien ma’ approċċi ġodda għat-trasferiment tar-riskju fis-sistema finanzjarja dan irriżulta f’eċċess globali ta’ likwidità, tfittxija mifruxa għar-rendiment u fl-aħħar mill-aħħar ipprezzar severament żbaljat tar-riskju kemm tal-assi pubbliċi u kemm ta’ dawk privati. B'mod parallel, mal-introduzzjoni tal-euro il-Bank Ċentrali Ewropew (BĊE) straħ fuq il-bonds nazzjonali għall-operazzjonijiet tiegħu tas-suq miftuħ, u b’hekk ikkonferielhom l-istatus tal-ogħla kwalità rikjest għall-kollateral tal-bank ċentrali. Dan wassal għal konverġenza qawwija tar-rendiment, li illimitat konsiderevolment id-dixxiplina tas-suq, minkejja d-differenzi fil-prestazzjonijiet baġitarji nazzjonali. Dan ikkontribwixxa, fost l-oħrajn, għal investimenti sinjifikanti fil-bonds sovrani li saru mill-banek. L-ekonomiji taż-żona tal-euro f'espansjoni ċiklika u b’rati relattivament ogħla ta' inflazzjoni kellhom it-tendenza li jgawdu minn rati ta' imgħax reali baxxi jew saħansitra negattivi. F'xi pajjiżi dan wassal għal espansjoni f’saħħitha tal-kreditu li ħeġġet il-ħolqien ta’ ħafna ‘bżieżaq tas-sapun’ fil-qasam tad-djar. (d) Il-bidu tal-UEM ra aċċelerazzjoni drastika fil-pass tal-integrazzjoni finanzjarja. Filwaqt li dan fetaħ opportunitajiet għad-diversifikazzjonijiet tal-portafoll, aċċellera wkoll it-trażmissjoni ta’ xokkijiet bejn il-fruntieri nazzjonali. Minkejja ż-żieda fl-integrazzjoni tas-suq, ir-responsabbiltà għas-superviżjoni prudenzjali u l-ġestjoni tal-kriżijiet baqgħet fil-biċċa l-kbira fil-livell nazzjonali. Din l-asimetrija bejn swieq finanzjarji integrati fuq naħa, u fuq in-naħa l-oħra arkitettura ta’ stabilità finanzjarja li għadha ssegmentata fil-livell nazzjonali, wasslet għal koordinazzjoni inadegwata fost l-awtoritajiet rilevanti fl-istadji kollha tal-kriżi attwali. In-nuqqas ta' regoli komuni u nuqqas ta’ istituzzjonijiet superviżorji u ta’ riżoluzzjoni madwar iż-żona kollha tal-euro għas-settur finanzjarju, kienet problema kbira fir-reazzjoni għall-kriżi. In-nuqqas ta' qafas integrat fil-livell tal-UE u mekkaniżmu sabiex tiġi mutwalizzata r-reazzjoni għar-riskji fis-settur bankarju li jaffettwaw lil ħafna Stati Membri jew lil kollha kemm huma, wasslu għal lakuni negattivi qawwija u ta’ ħsara li feġġew bejn is-sistema bankarja u s-sovrani fil-pajjiżi vulnerabbli. Dawn il-lakuni ħeġġew aktar il-kriżi tad-dejn u wasslu biex tinqaleb id-direzzjoni tal-flussi tal-kapital. Bħala riżultat, xi Stati Membri kienu esklużi mill-finanzjament tas-suq u kien hemm riskju ta’ effetti kontaġġjużi li affettwaw iż-żona tal-euro kollha kemm hi. F'dan il-kuntest, in-nuqqas ta' mekkaniżmu effettiv biex tiġi pprovduta likwidità lill-Istati Membri f’diffikultà u b’hekk jiġi mmaniġjat ir-riskju kontaġġjuż u biex tiġi ssalvagwardjata l-istabbiltà finanzjarja taż-żona tal-euro, spiċċa bħala inadegwatezza ċara fl-arranġamenti għall-ġestjoni tal-kriżi. Filwaqt li l-UE ħadet azzjoni deċiżiva biex tindirizza dawn l-isfidi kbar, hemm bżonn li l-UEM tiġi approfondita aktar. Dan il-Pjan ta’ Azzjoni għal UEM Profonda u Ġenwina jiddeskrivi l-elementi neċessarji u l-passi lejn unjoni bankarja, ekonomika, fiskali u politika kompleta. 2. Il-miżuri meħuda sa issa: reazzjoni għall-kriżi Fil-konfront tal-kriżi, il-Kummissjoni ħadet rwol ewlieni biex tħares is-suq uniku kontra t-tendenzi protezzjonisti li kienu qed jixirfu u l-frammentazzjoni skont il-fruntieri nazzjonali speċjalment fis-settur bankarju; fir-reviżjoni mill-qiegħ tal-governanza ekonomika tal-UEM biex jiġu indirizzati d-dgħufijiet tas-sorveljanza ekonomika u biex jiġu ppreżentati proposti leġiżlattivi importanti li jagħtu bidu għar-riforma tas-superviżjoni tas-settur finanzjarju, sabiex tiġi żgurata koordinazzjoni fil-livell tal-UE u superviżjoni tas-salvataġġ tal-banek u fit-tmexxija biex jitwassal l-appoġġ lill-ekonomija reali taħt il-Programm Ewropew tal-Irkurpu Ekonomiku. L-appoġġ qawwi tal-Parlament Ewropew kien strumentali sabiex ikun possibbli li dawn l-inizjattivi jagħmlu progress mgħaġġel, u biex il-proposti leġiżlattivi jiġu malajr fis-seħħ. Fl-2010, it-Task Force stabbilit mill-President tal-Kunsill Ewropew għat-tisħiħ tal-governanza ekonomika ippermettiet li jintlaħaq malajr kunsens fost l-Istati Membri favur il-proposti tal-Kummissjoni. Laqgħat frekwenti tal-Kunsill Ewropew wasslu għal impenji importanti u passi sinjifikanti mill-Istati Membri biex jirreaġixxu għall-kriżi tal-Ewropa. L-Istati Membri kollha fiż-żona tal-euro u l-biċċa l-kbira tal-oħrajn impenjaw ruħhom li jinkorporaw ir-regoli u l-prinċipji tal-UE tas-sorveljanza baġitarja fl-oqfsa legali nazzjonali tagħhom skont it-Trattat dwar l-Istabbiltà, il-Koordinazzjoni u l-Governanza fl-Unjoni Ekonomika u Monetarja (TSCG) iffirmat mill-pajjiżi kollha tal-UE minbarra r-Repubblika Ċeka u r-Renju Unit f'Marzu tal-2012. Il-ħolqien ta’ ħajt protettiv finanzjarju (financial firewall ) għaż-żona tal-euro u deċiżjonijiet suċċessivi biex jiżdiedu d-daqs u l-flessibbiltà tal-operazzjonijiet tagħha u biex jagħmluha permanenti, tat saħħa sinifikanti lill-kapaċità għall-immaniġġar tal-kriżijiet. 2.1 Sorveljanza baġitarja Il-Kummissjoni ppreżentat strateġija biex tissaħħaħ il-governanza ekonomika fl-Ewropa fiż-żewġ Komunikazzjonijiet tagħha fit-12 ta' Mejju 2010 u t-30 ta' Ġunju 2010[4]. Dawn il-Komunikazzjonijiet ġew segwiti minn pakkett ta' proposti leġiżlattivi adottati mill-Kummissjoni fid-29 ta' Settembru 2010. Bħala riżultat ta’ kooperazzjoni interistituzzjonali effiċjenti, il-proċess leġiżlattiv mexa 'l quddiem malajr u l-qafas Ewropew ta' sorveljanza ekonomika u baġitarja ġie ristrutturat f'Diċembru tal-2011 bl-adozzjoni ta’ pakkett ta’ sitt proposti leġiżlattivi (magħrufa bħala "six-pack") maħsub biex jindirizza d-dgħufijiet żvelati mill-kriżi ekonomika u finanzjarja. Hu jinkludi tliet Regolamenti li jsaħħu l-qafas tas-sorveljanza baġitarja Ewropea (il-PST), żewġ Regolamenti li jintroduċu proċedura ta’ sorveljanza ġdida għall-iżbilanċi makroekonomiċi u Direttiva li timponi standards minimi għall-oqfsa baġitarji nazzjonali tal-Istati Membri. Il-pakkett leġiżlattiv saħħaħ drastikament il-fergħa preventiva tal-PST bl-introduzzjoni ta' regola tan-nefqa li ankrat it-tkabbir tan-nefqa għar-rata ta’ tkabbir tal-PDG potenzjali fuq medda medja ta' żmien. Il-leġiżlazzjoni introduċiet ukoll il-possibbiltà ta’ sanzjonijiet kmieni fil-proċess. Il-pajjiżi issa se jiffaċċjaw il-fatt li jridu jpoġġu depozitu bl-imgħax ta' 0.2% tal-PDG jekk il-pożizzjoni baġitarja sottostanti tagħhom ma tkunx f’saħħitha biżżejjed. Il-leġiżlazzjoni l-ġdida tipprovdi wkoll għal azzjoni aktar qawwija biex tikkoreġi żbalji tal-politika fi ħdan il-fergħa korrettiva tal-PST u regola ġdida kwantifikata li tkun titlob lil dawk l-Istati Membri li jeċċedu l-limitu tad-dejn tat-Trattat ta' Maastricht biex inaqqsu l-eċċess malajr. It-tnedija ta' Proċedura ta' Defiċit Eċċessiv (PDE) issa tista’ tirriżulta minn żviluppi sfavorevoli tad-dejn tal-gvern kif ukoll minn defiċits għoljin tal-gvern. L-introduzzjoni tar-regola ta’ maġġoranza kwalifikata inversa isaħħaħ b'mod sinifikanti l-kelma tal-Kummissjoni f'deċiżjonijiet relatati ma’ sanzjonijiet fuq l-Istati Membri fiż-żona tal-euro. Fejn fil-passat, dawn id-deċiżjonijiet kienu jirrikjedu l-appoġġ ta’ maġġoranza kkwalifikata fil-Kunsill, fil-futur, il-maġġoranza kwalifikata tkun meħtieġa biex titwaqqaf sanzjoni proposta mill-Kummissjoni. Is-"six-pack" kien jinkludi wkoll l-adozzjoni ta' Direttiva li tiddefinixxi rekwiżiti minimi għal oqfsa baġitarji nazzjonali biex jiġi żgurat li l-oqfsa fiskali tal-Istati Membri huma tajbin biex jirrispettaw ir-regoli tal-UE. Dan il-kunċett, li jiġi żgurat li jitwaqqfu l-proċessi nazzjonali tat-teħid ta’ deċiżjonijiet biex il-politika jġibuha konformi mar-rekwiżiti Ewropej, huwa wkoll fil-qalba tat-Trattat Intergovernattiv dwar l-Istabbiltà, l-Koordinazzjoni u l-Governanza fl-Unjoni Ekonomika u Monetarja (TSCG). L-Istati Membri firmatarji taż-żona tal-euro impenjaw ruħhom li jintegraw il-prinċipji ċentrali tal-PST drettament fil-qafas legali nazzjonali tagħhom permezz ta’ dispożizzjonijiet vinkolanti u karattru permanenti li se jinkludi mekkaniżmu ta’ korrezzjoni nazzjonali sorveljat minn korp ta’ monitoraġġ indipendenti biex tiġi żgurata l-konformità mal-miri baġitarji fil-fergħa preventiva tal-Patt. Għalkemm huwa intergovernattiv, it-TSCG jipprevedi li jinkorpora d-dispożizzjonijiet tiegħu fil-liġi tal-Unjoni fi żmien 5 snin. Il-Kummissjoni diġà qed taħdem mal-Parlament Ewropew u l-Kunsill, biex jintegraw xi elementi tat-TSCG fil-liġi tal-UE applikabbli għall-Istati Membri taż-żona tal-euro permezz tal-proposti leġiżlattivi magħrufa bħala l-pakkett ta’ bi tnejn (two-pack), li bħalissa qegħdin fil-proċess tat-teħid tad-deċiżjonijiet tal-UE. Il-pakkett ta’ bi tnejn (“two-pack”) – li jikkonsisti f’żewġ Regolamenti – ġie propost mill-Kummissjoni f'Novembru tal-2011 u għandu l-għan li jkompli jsaħħaħ kemm il-koordinazzjoni baġitarja kif ukoll s-sorveljanza baġitarja, għal prevenzjoni aktar immirata u azzjoni korrettiva iktar effettiva fil-każ ta’ devjazzjonijiet minn rekwiżiti tal-politika baġitarja li joħorġu mill-PST. L-Istati Membri kollha taż-żona tal-euro se jippreżentaw qabel l-adozzjoni parlamentari l-abbozz tagħhom tal-pjanijiet baġitarji għas-sena li ġejja lill-Kummissjoni u lill-imsieħba tagħhom taż-żona tal-euro skont kalendarju komuni. It-two-pack isaħħaħ ukoll il-proċeduri ta’ monitoraġġ u sorveljanza għal Stati Membri li jesperjenzaw diffikultajiet serji fir-rigward tal-istabbiltà finanzjarja tagħhom, jew għal dawk li jirċievu għajnuna finanzjarja. 2.2 Sorveljanza tal-politika ekonomika Dgħufija ewlenija tal-arranġamenti ta' sorveljanza ta' qabel il-kriżi kienet in-nuqqas ta' sorveljanza sistematika tal-iżbilanċi makroekonomiċi u l-iżviluppi fil-kompetittività. Filwaqt li dawn l-iżviluppi kienu analizzati fil-kuntest tar-rapporti tal-Kummissjoni dwar l-Istati Membri, inkluż opinjonijiet dwar Programmi ta' Stabbiltà u Konverġenza, u fir-reviżjonijiet informali tal-kompetittività taż-żona tal-euro ta’ kull sentejn, ma kien hemm l-ebda strument formali għal analiżi u segwitu sistematiku tagħhom permezz ta’ rakkomandazzjonijiet konkreti ta’ politika. Is-six-pack introduċa Proċedura ġdida ta’ Żbilanċi Makroekonomiċi (MIP) biex jimla dan il-vojt: mekkaniżmu ġdid ta' monitoraġġ li jimmira biex jipprevjeni l-iżbilanċi makroekonomiċi u biex jidentifika u jippermetti korrezzjoni f'waqtha ta' kwalunkwe diverġenza emerġenti fil-kompetittività. Huwa bbażat fuq sistema ta' twissija bl-użu ta’ tabella ta’ valutazzjoni b’indikaturi u studji profondi tal-pajjiż biex jiġu identifikati żbilanċi u titnieda Proċedura ta’ Żbilanċ Eċċessiv (PŻE) ġdida fejn ikun meħtieġ. Il-proċedura l-ġdida hija appoġġjata minn dispożizzjonijiet ta' infurzar fil-forma ta’ sanzjonijiet finanzjarji għall-Istati Membri taż-żona tal-euro, li ma jikkonformawx mal-PŻE. Il-komponenti varji tal-monitoraġġ ekonomiku, baġitarju u strutturali kienu wkoll integrati bis-sħiħ bħala riżultat tal-bidliet introdotti mill-bidu tal-kriżi li stabbilixxew is-Semestru Ewropew. Filwaqt li dawn il-komponenti qabel kienu vvalutati separatament, il-monitoraġġ tagħhom issa huwa mwettaq b’mod parallel matul l-ewwel sitt xhur ta' kull sena kalendarja, u jippermetti lill-Istati Membri biex jikkunsidraw il-gwida speċifika għall-pajjiż fil-proċessi nazzjonali baġitarji tagħhom matul is-sitt xhur ta’ wara. Jingħata parir ta’ politika lill-Istati Membri qabel ma jiffinalizzaw l-abbozzi tal-baġits tagħhom għas-sena ta' wara. 2.3 Regolamentazzjoni u superviżjoni finanzjarja Matul l-aħħar erba' snin, l-Unjoni Ewropea ħadet passi deċiżivi fil-qasam tar-regolamentazzjoni u s-superviżjoni finanzjarja u qed tiġi implimentata aġenda ta’ riforma finanzjarja ambizzjuża u sostanzjali. L-għan huwa li l-istituzzjonijiet u s-swieq finanzjarji, li kienu fil-qalba tal-kriżi, ikunu aktar stabbli, aktar kompetittivi u aktar flessibbli. Il-President tal-Kummissjoni talab lil Jacques de Larosière, l-ex Direttur Maniġerjali tal-FMI u l-Gvernatur tal- Banque de France, biex jippreżenta rapport komprensiv dwar il-miżuri xierqa. Fuq il-bażi tar-Rapport de Larosière, il-Kummissjoni pproponiet programm komprensiv ta' riforma regolatorja finanzjarja. Ġew proposti rekwiżiti prudenzjali aktar b'saħħithom għall-banek taħt ir-Raba' Direttiva dwar ir-Rekwiżiti tal-Kapital u r-Regolament dwar ir-Rekwiżiti tal-Kapital (CRD4/CRR) li qed jiġu diskussi bħalissa. Għall-ewwel darba, ir-rekwiżiti tal-adegwatezza tal-kapital se jkunu stabbiliti f’Regolament u mhux f’Direttiva. L-adozzjoni tar-Regolament dwar ir-Rekwiżiti tal-Kapital se tkun pass sinifikanti 'l quddiem sabiex jitlesta l-ktieb uniku tar-regoli għall-istituzzjonijiet finanzjarji fl-Unjoni Ewropea. L-UE ħadet azzjoni wkoll fil-qasam tal-governanza billi introduċiet regoli vinkolanti dwar il-prattiki ta’ rimunerazzjoni biex jiġi evitat it-teħid ta’ riskju eċċessiv mill-banek. L-UE ssikkat is-superviżjoni tas-swieq finanzjarji billi stabbilixxiet is-Sistema Ewropea tas-Superviżuri Finanzjarji (SESF) magħmula minn tliet Awtoritajiet Superviżorji Ewropej (ASE) – l-Awtorità Bankarja Ewropea (ABE), l-Awtorità Ewropea tal-Assigurazzjoni u l-Pensjonijiet tax-Xogħol (AEAPX), u l-Awtorità Ewropea tat-Titoli u s-Swieq (AETS) – u minn sorveljanza makroprudenzjali, il-Bord Ewropew dwar ir-Riskju Sistemiku (BERS). It-tliet ASE jaħdmu flimkien mal-awtoritajiet superviżorji nazzjonali tal-Istati Membri biex jiżguraw regoli armonizzati u l-implimentazzjoni stretta u koerenti tar-rekwiżiti l-ġodda. Il-BERS jimmonitorja theddidiet għall-istabbiltà tas-sistema finanzjarja kollha kemm hi u jippermetti li xi dgħufijiet jiġu indirizzati fi żmien xieraq. L-Aġenziji tal-Klassifikazzjoni tal-Kreditu, li kellhom rwol importanti biex jikkawżaw il-kriżi, issa huma kkontrollati mill-qrib mill-AETS. Il-leġiżlazzjoni adottata fl-2012 se tiżgura li d-derivattivi barra l-borża kollha standardizzati, jkunu approvati minn korpi ta’ approvazzjoni ċentrali tal-kontraparti, b’hekk jitnaqqas ir-riskju ta' inadempjenza tal-kontrapartijiet. Barra minn hekk, id-derivattivi kollha standardizzati u suffiċjentement likwidi se jiġu nnegozjati fuq pjattaformi rregolati ladarba tiġi adotata l-leġiżlazzjoni proposta mill-Kummissjoni. Il-kwistjoni tal-bejgħ bin-nieqes diġà ġiet indirizzata, permezz tal-adozzjoni ta’ leġiżlazzjoni li żiedet it-trasparenza. 2.4 Mekkaniżmi ta' riżoluzzjoni tal-kriżijiet Parti ewlenija ta’ dan l-approċċ tar-riżoluzzjoni tal-kriżijiet kien l-iżvilupp ta' mekkaniżmu ta' riżoluzzjoni tal-kriżijiet li jindirizza l-fraġilità tas-suq finanzjarju u jimmansa r-riskju ta’ kontaġju fost l-Istati Membri. Fuq l-inizjattiva tal-Kummissjoni, f'Mejju tal-2010 ġew stabbiliti żewġ mekkaniżmi ta' riżoluzzjoni temporanja tal-kriżijiet: Il-Mekkaniżmu Ewropew ta' Stabbilizzazzjoni Finanzjarja (EFSM) u l-Faċilità Ewropea ta' Stabilità Finanzjarja (EFSF). L-EFSM huwa strument ta' appoġġ finanzjarju appoġġjat mir-riżorsi tal-baġit tal-UE, disponibbli għas-27 Stat Membru tal-Unjoni Ewropea, u bbażat fuq il-qafas tat-Trattat eżiżtenti. L-EFSF hija kumpanija proprjetà tal-Istati Membri taż-żona tal-euro, inkorporata fil-Lussemburgu, li l-funzjonament tagħha huwa rregolat fi ftehim intergovernattiv. Il-kapaċità tas-self tal-EFSF hija appoġġjata biss mill-garanziji tal-Istati Membri parteċipanti, u hija aċċessibbli biss għall-Istati Membri taż-żona tal-euro. L-Istati Membri taż-żona tal-euro, iffaċċjati bil-profondità ulterjuri tal-kriżi, għamlu l-mekkaniżmi ta’ appoġġ eżistenti aktar robusti u flessibbli; u eventwalment iddeċidew fuq il-ħolqien ta' mekkaniżmu permanenti ta' riżoluzzjoni tal-kriżijiet biex jipproteġu aħjar l-istabilità finanzjarja taż-żona tal-euro u tal-Istati Membri tagħha. B’hekk, is-salvagwardja finanzjarja permanenti taż-żona tal-euro, il-Mekkaniżmu Ewropew ta' Stabbiltà (MES) finalment ġie inawgurat fit-8 ta' Ottubru 2012, u issa qed jaħdem għal kollox wara t-tlestija tar-ratifika tat-Trattat tal-MES mill-Istati Membri kollha fiż-żona tal-euro. Il-MES hu l-istituzzjoni finanzjarja internazzjonali l-aktar ikkapitalizzata fid-dinja u l-akbar ħajt ta’ protezzjoni reġjonali fid-dinja (€500 bn). Il-ħolqien tiegħu huwa pass ewlieni biex jiżgura li ż-żona tal-euro jkollha l-kapaċità meħtieġa għas-salvataġġ tal-Istati Membri li jesperjenzaw diffikultajiet finanzjarji mill-inadempjenza. Fis-27 ta’ Novembru 2012, il-Qorti Ewropea tal-Ġustizzja kkonfermat li t-Trattat tal-MES hu konformi mal-liġi tal-UE kif inhuma l-affarijet bħalissa[5]. Il-BĊE kellu rwol kruċjali fir-reazzjoni taż-żona tal-euro għall-kriżi ekonomika u finanzjarja. L-ewwel, ir-rata ta’ rifinanzjament uffiċjali ġiet imnaqqsa kważi għal żero, hekk kif l-ekonomija battiet. Barra minn hekk, il-BĊE ħa firxa ta' miżuri biex jindirizza l-effetti tal-kriżi fuq il-funzjonament tas-swieq finanzjarji meta l-attività fis-suq interbankarju kważi waqfet għal kollox. Waħda mill-effetti l-aktar bikrija kienet in-nixfa ta' fondi bl-ingrossa għall-banek, fost tħassib dwar il-kwalità tal-assi fuq il-karti tal-bilanċ tagħhom. L-BĊE irreaġixxa għal dan billi espanda l-aċċess tal-banek għal operazzjonijiet tal-politika monetarja permezz ta' llaxkar ta’ regoli kollaterali kemm għall-operazzjonijiet standard ta' finanzjament mill-ġdid kif ukoll għal assistenza ta’ emerġenza ta’ likwidità. F'Mejju tal-2010, il-Eurosistema bdiet il-Programm tas-Suq tat-Titoli (PST) bix-xiri tal-bonds tal-gvern f’interventi limitati u sterilizzati. Hekk kif intensifikaw il-pressjonijiet ta’ finanzjament fit-tieni nofs tal-2011, u heddew l-istabbiltà finanzjarja madwar iż-żona tal-euro, il-BĊE ipprovda lill-banek b'aċċess għal operazzjonijiet ta’ finanzjament eċċezzjonalment fit-tul (LTROs) b’maturitajiet sa tliet snin (meta mqabbel ma' maturità massima ta' tliet xhur skont proċeduri normali). It-tliet assenjazzjonijiet ta’ LTRO kellhom impatt b’saħħtu fuq is-sentiment tal-investituri u taffew sostanzjalment il-pressjoni li kienet qed tinbena fis-swieq ta' finanzjament. Filwaqt li l-aċċess għal fondi bl-ingrossa għadu problematiku għal bosta banek, kien hemm evidenza riċenti ta’ rtubija gradwali f'dawn is-swieq speċjalment għal banek akbar. Il-firxa tal-kriżi fis-swieq tad-dejn sovran u l-iżvilupp ta' rikorrenzi ta' reazzjoni negattiva bejn il-banek u sovrani irriżultaw fi frammentazzjoni usa’ tas-sistema finanzjarja taż-żona tal-euro u xiref l-hekk imsejjaħ "riskju ta’ ridenominazzjoni" marbut ma’ beżgħat dwar ir-riversibbiltà tal-euro. Il-BĊE adotta Deċiżjoni bħala bażi biex jintrabtu Transazzjonijiet Monetarji Definittivi (OMT) fis-swieq sekondarji tal-bonds sovrani suġġett għal kundizzjonalità stretta u effettiva[6]. L-objettiv hu li tiġi ssalvagwardjata t-trażmissjoni korretta tal-pożizzjoni tal-politika tal-BĊE lill-ekonomija reali fiż-żona kollha tal-euro u biex tiġi żgurata l-uniċità tal-politika monetarja. It-tranżazzjonijiet se jiġu mwettqa strettament fi ħdan il-mandat tal-BĊE li tinżamm l-istabbiltà tal-prezzijiet fuq it-terminu medju. Kundizzjoni meħtieġa għal Transazzjonijiet Monetarji Diretti hi l-kundizzjonalità stretta u effettiva mehmuża mal-programm xieraq tal-Faċilità Ewropea għall-Istabbiltà Finanzjarja/Mekkaniżmu Ewropew ta' Stabilità (l-EFSF/MES). Sakemm il-programm tal-kundizzjonalità jiġi rispettat bis-sħiħ, il-Kunsill Governattiv tal-BĊE se jikkunsidra t-Transazzjonijiet Monetarji Diretti sal-punt li jkunu ġġustifikati minn perspettiva politika monetarja. Huma se jiġu tterminati ladarba jintlaħqu l-objettivi tagħhom jew meta jkun hemm nonkonformità mal-aġġustament makroekonomiku jew programm prekawzjonarju. Il-likwidità maħluqa permezz tat-Transazzjonijiet Monetarji Diretti se tkun sterilizzata kompletament. It-tħabbira tal-programm OMT, li jissostitwixxi l-Programm tas-Suq tat-Titoli li hu aktar limitat, reġgħet kellha impatt b’saħħtu fuq is-sentiment tal-investituri, li wassal għal tnaqqis sinifikanti fi prodotti sovrani fl-Istati Membri vulnerabbli. L-UEM kienet ristrutturata, iżda l-ħidma għadha mhix kompluta It-totalità tal-miżuri meħuda s'issa tammonta għal reazzjoni b’saħħitha għall-kriżi, partikolarment meta mqabbla ma' dak li kien jitqies bħala politikament fattibbli sa ftit tas-snin ilu biss. Kellu jgħaddi ż-żmien biex jiġu fis-seħħ ħafna minn dawn il-miżuri, bħall-istrumenti riformulati ta’ koordinazzjoni tal-politika ekonomika u baġitarja jew il-ħajt protettiv finanzjarju permanenti. Ukoll, biex xi wħud minn dawn il-miżuri jkollhom impatt pożittiv fuq il-fiduċja, hemm bżonn li jidhru li jkunu qed jaħdmu tajjeb għal xi żmien. Din hija raġuni waħda għaliex – minkejja tweġiba b’saħħitha – ma kienx possibbli li wieħed jipprevjeni li l-kriżijiet ta' dejn sovran jduru fi kriżi ta’ fiduċja li thedded li tiżra’ d-dubju fl-integrità taż-żona tal-Euro nnifisha. Fattur ieħor wara dan kien id-distakk bejn l-aċċelerazzjoni drastika tal-integrazzjoni finanzjarja skont l-UEM fuq naħa, u l-progress pjuttost kajman tal-integrazzjoni fil-livell tal-UE tar-regolamentazzjoni u s-superviżjoni finanzjarja min-naħa l-oħra. In-nuqqas ta’ istituzzjonijiet supranazzjonali f’saħħithom fil-livell tal-UE għas-superviżjoni tal-banek għamlu l-ġestjoni tal-kriżi ħafna aktar diffiċli u għolja għal dawk li jħallsu t-taxxi milli kieku kienet tkun kieku l-affarijiet kienu xorta oħra. Aktar importanti minn hekk, fin-nuqqas ta’ istituzzjonijiet bħal dawn, il-kriżi tal-fiduċja flimkien man-nuqqas ta’ governanza xierqa tas-settur finanzjarju (arkitettura għal regolamentazzjoni, superviżjoni u riżoluzzjoni) u r-reazzjoni konsegwenzjali tal-awtoritajiet pubbliċi bbażata fuq l-interess nazzjonali, wasslet għal frammentazzjoni mill-ġdid tas-swieq finanzjarji, peress li l-ipprezzar tar-riskju bbażat fuq bonds ta' referenza nazzjonali wasslu għal kundizzjonijiet ta' finanzjament differenti b’mod distint għan-negozji u l-familji fi Stati Membri differenti fiż-żona tal-euro, u b'hekk ixxejnu bosta benefiċċji tal-integrazzjoni finanzjarja Ewropea. Dan ħadem bħala piż addizzjonali fuq it-tkabbir f'xi Stati Membri, hekk kif il-kundizzjonijiet tal-kreditu saru aktar stretti b’mod partikolari fejn l-attività kienet diġà battiet, u aggravaw aktar l-interazzjonijiet eżistenti ta’ segwitu bejn il-banek u s-sovrani fl-Istati Membri kkonċernati u kompliet tiġi llimitata l-kapaċità tagħhom li jissormontaw il-kriżi, b’implikazzjonijiet, fl-aħħar mill-aħħar, fuq il-kapaċità tagħhom li jiffinanzjaw mill-ġdid lilhom infushom fis-swieq u l-ħtieġa potenzjali għal assistenza finanzjarja. Min-naħa l-oħra, il-kundizzjonijiet tal-kreditu ħfiefu fl-Istati Membri fejn l-attività kienet diġà relattivament qawwija. In-nuqqas ta' istituzzjonijiet integrati b’mod qawwi fil-livell tal-UE għalhekk wassal għat-treġġigħ lura tal-integrazzjoni u kkawża ħsara għall-kundizzjonijiet ekwi għan-negozj u l-familji sempliċiment minħabba l-post fejn kienu fuq naħa jew oħra tal-fruntiera bejn żewġ Stati Membri taż-żona tal-euro. Negozji kważi identiċi b’distanza ta’ ftit kilometri biss fuq żewġ naħat ta’ fruntiera bħal din jistgħu jaslu f’sitwazzjni fejn ma jkunux kapaċi jiffinanzjaw l-investimenti skont termini kumparabbli. Fuq naħa waħda tal-fruntiera l-investiment jista’ jieqaf u l-qgħad jitla’, peress li l-krediti ma jkunux qed jingħataw b’termini fattibbli. Fuq in-naħa l-oħra, l-ispejjeż tal-investiment u l-qgħad jistgħu jinżlu sa livelli baxxi ħafna fl-istess ħin. L-istess japplika għall-kundizzjonijiet tal-finanzjament mogħtija lil familji privati. Żviluppi diverġenti bħal dawn li huma maqtgħuha minn prinċipji ekonomiċi fundamentali u l-bżonnijiet taċ-ċittadini u n-negozji jistgħu jfixklu l-proġett kollu tal-integrazzjoni Ewropea. Fl-aħħar mill-aħħar, iċ-ċirku vizzjuż ta’ segwitu negattiv bejn is-sovrani u l-banek u l-frammentazzjoni mill-ġdid assoċjata tas-swieq finanzjarji tal-UE wasslu biex xiref riskju ta' ridenominazzjoni, dak li kienu qalu l-parteċipanti fis-swieq finanzjarji li dan l-iżvilupp eventwalment kien se jhedded l-eżistenza tal-munita unika. Anakronistikament, aktar minn 50 sena wara t-twaqqif tal-Unjoni Ewropea l-kriżi ta’ fiduċja tidher li qed treġġa’ lura l-qawwa tal-ilġiem tal-fruntieri nazzjonali, toħloq dubji fuq is-Suq Uniku u thedded il-kisbiet u l-aspirazzjonijiet li s’issa għadhom ma twettqux tal-Unjoni Ekonomika u Monetarja. Din hija wkoll theddida għall-mudell tal-Unjoni Ewropea ta’ ekonomija soċjali tas-suq. Il-lezzjonijiet li ttieħdu fil-kuntest tal-kriżijiet ekonomiċi, finanzjarji, u tad-dejn sovran mill-2008 kienu l-mutur wara reviżjoni maġġuri tal-governanza ekonomika tal-Unjoni Ekonomika u Monetarja, li wasslet diġà għal passi bla preċedent. Din ir-reviżjoni radikali għamlet l-UEM ħafna aktar robusta milli kienet fil-bidu tal-kriżi. Il-kriżi wriet b’mod ċar kemm l-interdipendenza tal-ekonomiji tagħna żdiedet mit-twaqqif tal-UEM sal-lum. Uriet ukoll lil hinn minn kull dubju li s-suċċess jew il-falliment tal-UEM ikun suċċess jew falliment għal dawk kollha involuti. It-theddida li ġġib magħha l-kriżi ta’ fiduċja madankollu hi ħafna aktar fundamentali. Għalhekk tirrikjedi reazzjoni ħafna aktar fundamentali. Dik ir-reazzjoni trid tkun kapaċi terġa' tikseb il-fiduċja li l-kisbiet tas-Suq Uniku u l-munita unika mhux se jisfaxxaw u li l-kisbiet tagħhom li għad ma ntlaħqux se jiġu realizzati u se jinżammu għaċ-ċittadini u negozji tal-ġejjieni. Biex tkun effettiva u kredibbli, dik ir-reazzjoni qabel xen trid tittratta d-diffikultajiet prattiċi urġenti li ċ-ċittadini, in-negozji, u l-Istati Membri qed iħabbtu wiċċhom magħhom illum. Unjoni bankarja tkun kapaċi ttemm id-diżintegrazzjoni tas-suq finanzjarju tal-UE u tiżgura kundizzjonijiet ta’ finanzjament raġonevolment ekwi għall-familji u n-negozji madwar l-UE, tgħin biex jinqatgħu iċ-ċrieki vizzjużi negattivi bejn l-Istati Membri u l-banek, u tgħin biex tiżgura li d-diverġenza bejn iċ-ċikli tan-negozju madwar iż-żona tal-euro ma jkunux amplifikati artifiċjalment. It-tieni, ir-reazzjoni trid tistabbilixxi l-viżjoni għal integrazzjoni aktar approfondita tal-UEM li għandha tinkiseb fil-ġejjieni. U t-tielet għandha tfassal triq ċara u realistika lejn l-ambizzjoni aħħarija fuq il-bażi ta' impenn sod mill-istituzzjonijiet tal-UE u l-Istati Membri tagħha. 3. It-triq ’l quddiem: l-ambizzjoni sostanzjali msieħba mas-sekwenzar xieraq L-UEM qed tiffaċċja sfida fundamentali, b’mod partikolari rigward iż-żona tal-ewro, u għandha bżonn tiġi msaħħa sabiex fil-futur ikun żgurat il-benesseri ekonomiku u soċjali. Il-Kunsill Ewropew f’Ġunju 2012 stieden lill-President tal-Kunsill Ewropew, b’kollaborazzjoni mill-qrib mal-President tal-Kummissjoni, il-President tal-Grupp tal-Euro u l-President tal-BĊE, sabiex jippreżentaw pjan direzzjonali speċifiku u bi skadenza sabiex isseħħ UEM ġenwina. Rapport interim ġie ppreżentat lill-Kunsill Ewropew ta’ Ottubru, u rapport finali huwa mistenni għal Diċembru 2012.Il-Parlament Ewropew adotta fl-20 ta' Novembru ir-rapport tiegħu “Lejn Unjoni Ekonomika u Monetarja Ġenwina”, li jiddelinea l-preferenzi tal-Parlament għal UEM wisq aktar integrata. Il-proposta tal-Kummissjoni dwar it-triq ’l quddiem hija delineata f’dan il-pjan ta’ azzjoni. Viżjoni komprensiva għal UEM profonda u ġenwina li twassal għal arkitettura b’saħħitha u stabbli fl-oqsma finanzjarji, fiskali, ekonomiċi u politiċi, li twieżen l-istabbiltà u l-prosperità hija neċessarja. F’UEM profonda u ġenwina bħal din, l-għażliet ewlenin ta’ politiki ekonomiċi u fiskali fl-Istati Membri tagħha għandhom ikunu suġġetti għal koordinazzjoni, approvazzjoni u sorveljanza aktar profondi fil-livell Ewropew. Dawn il-politiki għandhom ikopru ukoll it-tassazzjoni u l-impjiegi, kif ukoll oqsma oħra ta’ politiki għall-funzjonament tal-UEM Din l-UEM għandha tkun ukoll mwieżna b’kapaċità fiskali awtonoma u suffiċenti li tippermetti għażliet ta’ politika li jirriżultaw mill-proċess ikkoordinat li jrid ikun mirfud b’mod effettiv. Sehem proporzjonat tad-deċiżjonijiet dwar id-dħul, l-infiq u l-ħruġ tad-dejn għandhom ikunu suġġetti għal deċiżjonijiet meħuda b’mod konġunt u għal implimentazzjoni fil-livell tal-UEM Huwa ċar li l-UEM attwali, ma tistax titlesta mil-lum għal għada billi tiġi ttrasformata f'verżjoni profonda u totalment integrata, b’mod partikolari meta jiġi kkunsidrat it-trasferiment addizzjonali sinifikanti tal-poteri politiċi mil-livell nazzjonali għal dak Ewropew. Sabiex tintlaħaq UEM li tiżgura stabbiltà, sostenibbiltà u benesseri liċ-ċittadini tagħha fuq bażi permanenti, diġà huwa l-waqt biex jitniedu passi deċiżivi fit-terminu qasir (għas-6 xhur u t-18-il xahar li ġejjin). Tali passi għandhom ikunu segwiti b’passi oħrajn fit-terminu medju u twil. Il-passi li għandhom jittieħdu fit-terminu qasir, medju u twil iridu jibnu fuq xulxin u jsegwu lil xulxin. It-triq ’l quddiem trid tkun ibbilanċjata bir-reqqa. Il-passi lejn aktar responsabbiltà u dixxiplina ekonomika għandhom ikunu integrati ma' aktar solidarjetà u għajnuna finanzjarja. Dan il-bilanċ irid jintlaħaq b’mod parallel u f’kull fażi tal-iżvilupp tal-UEM. L-integrazzjoni aktar profonda tar-regolament finanzjarju, tal-politiki fiskali u ekonomiċi u tal-istrumenti korrispondenti trid tkun akkumpanjata minn integrazzjoni politika proporzjonata li tiżgura leġittimità u responsabbiltà. Dan il-kapitolu jidentifika l-passi u l-azzjonijiet li huma meħteġa fit-terminu qasir, medju u twil sabiex isseħħ UEM profonda u ġenwina fuq bażi permanenti, mill-koordinazzjoni aktar b’saħħitha ta’ politiki, għall-kapaċità fiskali, għat-teħid flimkien akbar ta’ deċiżjonijiet dwar id-dħul pubbliku, in-nefqa u l-ħruġ ta’ dejn. Xi wħud mill-istrumenti jistgħu jiġu adottati skont il-limiti tat-Trattati attwali. Oħrajn ikunu jeħtieġu modifiki fit-Trattati attwali u kompetenzi ġodda għall-Unjoni. Għalhekk tal-ewwel jistgħu jitmexxew ’l quddiem fit-terminu qasir u għandhom ikunu lesti l-aktar tard fit-terminu medju. Tal-aħħar jistgħu jinbdew biss fit-terminu medju u jitlestew fit-terminu twil. Madankollu għandu jkun ċar f’kull waqt, li l-kunċett huwa wieħed olistiku fejn kull stadju jibni fuq dak preċedenti. Fit-terminu qasir (għal bejn is-6 xhur u t-18-il xahar li ġejjin), filwaqt li għandha tingħata prijorità immedjata sabiex titnieda bi sħiħ l-għodda l-ġdida għall-governanza ekonomika miġjuba mis-“six-pack” kif ukoll jiġu adottati b’mod rapidu l-proposti attwali tal-Kummissjoni bħat-“two-pack” u l-Mekkaniżmu Superviżorju Uniku, għad hemm x’jista’ jsir permezz ta’ liġi sekondarja, b’mod partikolari fl-oqsma tal-koordinazzjoni tal-politika ekonomika u bl-appoġġ għar-riformi strutturali meħtieġa sabiex jiġu megħluba l-iżbilanċi u titjieb il-kompetittività. Ladarba tittieħed deċiżjoni dwar il-Qafas Finanzjarju Pluriennali għall-UE, il-ħolqien ta’ strument finanzjarju fi ħdan il-baġit tal-UE li jappoġġja ir-riekwilibriju, l-aġġustament, u allura t-tkabbir tal-ekonomiji tal-UEM, se jservi bħala l-ewwel fażi biex tinħoloq kapaċita’ fiskali aktar b’saħħitha flimkien ma’ mekkaniżmi profondament integrati għall-koordinazzjoni tal-politiki. Il-pass li jmiss għall-koordinazzjoni ta’ politiki fiskali u ekonomiċi u l-fażi inizjali korrispondenti sabiex tissawwar kapaċità fiskali, flimkien, jistgħu jieħdu l-forma ta’ “strument għall-konverġenza u l-kompetittività”. Wara l-adozzjoni ta’ Mekkaniżmu Superviżorju Uniku, se jiġi propost Mekkaniżmu ta’ Riżoluzzjoni Uniku għall-banek. Fit-terminu medju (minn 18-il xahar sa 5 snin) għandhom jiġu stabbiliti, aktar koordinazzjoni baġitarja (inkluża l-possibilità li sseħħ reviżjoni f’baġit nazzjonali f’konformità mal-impenji ewropej), it-twessigħ ta’ koordinazzjoni aktar profonda tal-politiki fil-qasam tat-tassazjoni u tal-impjiegi, u l-ħolqien ta’ kapaċità fiskali proprja għall-UEM li tappoġġja l-implimentazzjoni ta’ għażliet ta’ politiki li jirriżultaw minn koordinazzjoni aktar profonda. Xi wħud minn dawn l-elementi jeħtieġ li jseħħu għalihom emendi fit-Trattati. It-tnaqqis, tad-dejn pubbliku li jeċċedi b’mod sinifikanti il-kriterju tat-Trattat, jista’ jkun indirizzat permezz tat-twaqqif ta’ fond ta’ ammortament. Motivatur li possibbilment jinkoraġġixxi l-integrazzjoni tas-swieq finanzjarji taż-żona tal-euro u b’mod partikolari li jistabbilizza s-swieq tad-dejn volatili tal-gvernijiet, huwa mod komuni kif l-Istati Membri taż-żona tal-euro joħorġu mid-dejn tal-gvern fit-terminu qasir b’maturità minn sena sa sentejn. Dawn iż-żewġ possibilitajiet jeħtieġ li jseħħu għalihom emendi fit-Trattati. Fl-aħħar mill-aħħar (wara ħames snin), abbażi tal-kondiviżjoni progressiva tas-sovranità u għalhekk tar-responsabbiltà kif ukoll tal-kompetenzi ta' solidarjetà fil-livell Ewropew, għandu jkun possibbli t-twaqqif ta’ baġit awtonomu taż-żona tal-euro li jipprovdi għall-kapaċità fiskali tal-UEM sabiex jgħin lill-Istati Membri jassorbu x-xokkijiet. Barra minn hekk, qafas profondamemnt integrat għall-govenanza ekonomika u fiskali jista’ jippermetti l-ħruġ komuni tad-dejn pubbliku, li għandu jsaħħaħ il-funzjonament tas-swieq u t-twettiq tal-politika monetarja. Kif stipulat fil-Green Paper tal-Kummissjoni tat-2 ta’ Novembru 2011 dwar il-fattibilità li jiġu introdotti Bonds ta’ Stabbiltà[7], il-ħruġ komuni ta’ bonds jista’ joħloq mezzi ġodda li permezz tagħhom il-gvernijiet jiffinanzjaw id-dejn tagħhom u joffru opportunitajiet għall-investiment likwidu u sikur għal dawk li jfaddlu u għall-istituzzjonijiet finanzjarji, kif ukoll suq tal-bonds integrat mifrux maż-żona tal-euro li jixbah lill-kontroparti tal-Istati Uniti bid-dollari bħala kobor u likwidità. Din l-integrazzjoni progressiva ulterjuri taż-żona tal-euro lejn unjoni sħiħa bankarja, fiskali u ekonomika teħtieġ passi paralleli lejn unjoni politika b’leġittimità u responsabbiltà demokratiċi msaħħin. Il-progress f’termini ta’ integrazzjoni irid ikun ukoll rifless esternament, b’mod speċjali permezz ta’ passi li jieħdu lejn rappreżentazzjoni ekonomika esterna u unita taż-żona tal-euro. Kaxxa 1 Il-prinċipji legali bażiċi Sabiex tkun żgurata s-sostenibbiltà tal-munita komuni, l-UEM irid ikollha l-possibilità li tapprofondixxi ruħha b’mod rapidu u sħiħ aktar mill-UE bħala entità sħiħa, filwaqt li tippreserva l-integrità tal-UE fil-qofol tagħha. Dan jista’ jintlaħaq billi jiġu sodisfatti dawn il-prinċipji: L-ewwel, l-approfondiment tal-UEM għandu jibni fuq il-qafas istituzzjonali u legali tat-Tratti, għal raġunijiet ta’ leġittimità, ekwita bejn l-Istati Membri u effiċjenza. Iż-żona tal-euro hija prodott tat-Trattati. L-approfondiment tagħha għandu jseħħ skont it-Trattati, sabiex tkun evitata l-frammentazzjoni tal-qafas legali li ddgħajjef l-Unjoni u tpoġġi f’dubju l-importanza kruċjali tal-liġi tal-UE għad-dinamika tal-integrazzjoni. Huma r-regoli tat-teħid ta’ deċiżjonijiet li jipprovdu l-effiċjenza sħiħa, abbażi tal-maġġoranza kwalifikata u ta’ qafas demokratiku robust, aktar milli fuq il-ħtiġijiet skomdi tal-unanimità. Soluzzjonijiet intergovernattivi għandhom għaldaqstant ikunu ikkunsidrati biss fuq bażi eċċezzjonali u ta’ tranżizzjoni fejn soluzzjoni tal-UE tkun teħtieġ bidla fit-Trattat, u sakemm dik il-bidla fit-Trattat tkun fis-seħħ. Għandhom ukoll ikunu ppjanati bir-reqqa sabiex jirrispettaw il-liġi u l-governanza tal-UE, u mhux iqajmu problemi ġodda meta jiġi biex jingħata rendikont. It-tieni, l-approfondiment tal-UEM għandu primarjament jisfrutta bis-sħiħ il-potenzjal tal-istrumenti wiesgħa tal-UE, mingħajr ħsara għall-adozzjoni ta’ miżuri speċifiċi għaż-żona tal-euro. Is-Semestru Ewropew, l-acquis tas-suq intern kif ukoll l-appoġġ għall-kompetittività u l-koeżjoni permezz tal-baġit tal-UE jipprovdu bażi tajba għall-iżvilupp ta’ qafas legali u finanzjarju komprensiv għall-koordinazzjoni ekonomika, għall-integrazzjoni u għall-konverġenza reali. Sforzi kontinwi sabiex dawn il-politiki jkunu aktar effettivi permezz ta’ pereżempju l-kundizzjonalità makroekonomika tal-fondi strutturali jew l-approċċ il-ġdid ta’ governanza għas-suq uniku ukoll se jikkontribwixxu għat-tisħiħ tal-UEM. Fl-istess waqt, koordinazzjoni finanzjarja, fiskali u strutturali addizzjonali jew strumenti ta’ appoġġ speċifiċi għaż-żona tal-euro għandhom ikunu stabbiliti kull meta hemm bżonn, u għandhom ikunu ppjanati biex jikkumplimentaw is-sisien tal-UE. It-Trattat ta’ Lisbona ipprovda bażi legali utli (l-Artikolu 136 TFUE) sabiex l-integrazzjoni taż-żona tal-euro tapprofondixxi ruħha. Din il-bażi legali diġà intużat sew fis-“six-pack” u fit-“two-pack” suċċessivi. Kull meta legalment possibbli, il-miżuri taż-żona tal-euro għandhom ikunu miftuħin għall-parteċipazzjoni ta’ Stati Membri oħra. Fil-fatt, filwaqt li t-Trattati jipprevedu li numru ta’ regoli japplikaw biss għall-Istati Membri taż-żona tal-euro, il-konfigurazzjoni attwali taż-żona tal-euro hija biss ta’ natura temporanja, ġaladarba l-Istati Membri kollha ħlief għal tnejn (id-Danimarka u r-Renju Unit), huma ddestinati li jsiru membri tal-UEM skont it-Trattati. It-tielet, il-mixja lejn UEM ġenwina għandha primarjament tkun mibnija bl-użu tal-possibilitajiet kollha offruti mit-Trattati kif inhuma bħalissa, permezz tal-adozzjoni ta’ leġiżlazzjoni sekondarja. L-emendi fit-Trattati għandhom ikunu maħsubin biss jekk l-azzjoni indispensabbli sabiex jitjieb il-funzjonament tal-UEM ma’ tkunx tista’ tinbena fi ħdan il-qafas attwali. It-tibdil possibbli għandu jkun ippreparat b’reqqa, sabiex tkun żgurata l-appartenenza politika u demokratika meħtieġa għall-proċess ta’ ratifikazzjoni mingħajr skossi. 3.1 Fit-terminu qasir (għas-6 xhur u t-18-il xahar li ġejjin): miżuri possibbli skont il-liġi sekondarja tal-UE li jwasslu għall-unjoni bankarja, jtejbu l-koordinazzjoni bejn il-politiki kif ukoll jwasslu għal deċiżjoni dwar il-QFP li jmiss u joħolqu “strument għall-konverġenza u l-kompetittività” L-approfondimnet tal-UEM irid jindirizza l-konsegwenza ta’ dejn publiku u privat eċċessiv li jakkumula, u għaldaqstant irid inaqqas l-iżbilanċi assoċjati li ġew iġġenerati fl-ekonomija Ewropea. Iżda l-aġġustament qed ikun kompitu diffiċli u li se jieħu fit-tul, li jinvolvi limitazzjonijiet fil-provvista ta’ kreditu, tiġbid fil-finanzi pubbliċi u tkabbir dgħajjef fis-settur privat hekk kif azjendi u familji jnaddfu l-karti tal-bilanċ tagħhom. L-impenn lejn id-dixxiplina baġitarja huwa salvagwardja essenzjali għall-istabbiltà fiż-żona tal-euro, u pass neċessarju lejn qafas baġitarju integrat, sħiħ u matur. Dan se jiżgura politiki baġitarji sodi fil-livelli nazzjonali u Ewropej, u għalhekk se jikkontribwixxi għat-tkabbir sostenibbli u għall-istabbiltà makroekonomika. L-implimentazzjoni sħiħa tal-għodda l-ġdida għas-sorveljanza baġitarja u ekonomika, u l-adozzjoni mingħajr telf ta’ żmien tal-proposti attwali għandhom ikunu l-ewwel prijorità. B’mod parallel, il-progress lejn unjoni bankarja għandu jibda permezz tal-adozzjoni u l-implimentazzjoni tal-proposti magħmula dwar ir-regolametazzjoni u s-superviżjoni finanzjarja, b’mod partikolari il-proposta dwar il-Mekkaniżmu Superviżorju Uniku (MSU) għaż-żona tal-euro u għal dawk l-Istati Membri li mhumiex fiż-żona tal-euro li jixtiequ jissieħbu. Sabiex ikun żgurat il-funzjonament bla skossi tal-UEM, għandu jsir aktar fil-qasam tal-koordinazzjoni tal-politiki ekonomiċi. Il-piż tal-isfida għat-tkabbir u l-aġġustament fiż-żona tal-euro jikkuntrasta man-nuqqas ta’ forom b’saħħithom li jikkoordinaw il-politiki fil-qasam tar-riformi strutturali. L-evidenza ta’ esternalitajiet kbar bejn il-pajjiżi titlob ir-rinforzar tal-mod kif il-politika ekonomika għandha taħdem fiż-żona tal-euro. Il-funzjonament proprju tal-UEM jeħtieġ li l-Istati Membri taż-żona tal-euro jaħdmu flimkien lejn politika ekonomika fejn filwaqt li jibnu fuq il-mekkaniżmi eżistenti tal-koordinazzjoni tal-politiki ekonomiċi, jieħdu l-azzjonijiet u l-miżuri neċessarji fl-oqsma kollha li huma essenzjali għall-funzjonament proprju taż-żona tal-euro. B’mod partikolari, huwa neċessarju t-twaqqif ta’ proċedura għad-diskussjoni ex ante dwar ir-riformi kollha ewlenin fil-politika ekonomika. Din għandha tkun imwieżna mill-fażi inizjali korrispondenti għall-bini gradwali ta’ kapaċità fiskali għall-UEM, u tipprovdi għajnuna finanzjarja mmirata lejn l-Istati Membri li qed jiffaċċjaw diffikultajiet ta’ aġġustament. Filwaqt li wieħed għandu jżomm f’moħħu l-importanza ta’ finanzi pubbliċi sodi, ir-riforma strutturali u l-investiment immirat lejn tkabbir sostenibbli, il-Kapijiet tal-Istat jew il-Gvernijiet iffiramw Patt għat-Tkabbir u l-Impjiegi fit-28 u d-29 ta’ Ġunju 2012, fejn urew id-determinazzjoni tagħhom sabiex jistimulaw it-tkabbir li joħloq l-impjiegi b’mod parallel mal-impenn tagħhom għal finanzi pubbliċi sodi. Il-Kummissjoni qed tagħmel wkoll monitoraġġ fuq l-impatt tal-limitazzjonijiet stretti baġitarji fuq in-nefqa pubblika li tgħin lit-tkabbir u fuq l-investiment pubbliku. F’dan il-kuntest, iż-żona tal-euro għandha tiżgura li l-investiment jinżamm f’livell adegwat sabiex jiġu żgurati l-kundizzjonijiet ta’ qafas għall-iżvilupp tal-kompetittività kif ukoll jikkontribwixxi għat-tkabbir u l-impjiegi. L-inizjattivi kollha ppreżentati f’din it-taqsima jistgħu jiġu adottati f’terminu qasir u skont il-limiti tat-Trattati attwali. 3.1.1 L-implimentazzjoni sħiħa tas-Semestru Ewropew u s-“six-pack”, u l-ftehim bla telf ta’ żmien u l-implimentazzjoni tat-“two-pack” It-tlestija tal-qafas ta’ governanza ekonomika attwali u l-implimentazzjoni sħiħa tiegħu trid isseħħ l-ewwel ħaġa. L-introduzzjoni tas-Semestru Ewropew kif ukoll il-leġiżlazzjoni tas-“six-pack” indirizzaw it-tagħlimiet ewlenin meħuda fil-kuntest tal-kriżi. Inkludew riforma tal-PST, il-ħolqien ta’ Proċedura għall-Iżbilanċi Makroekonomiċi, u l-introduzzjoni ta’ standards minimi għall-oqsfa fiskali nazzjonali. Jirrappreżentaw qabża ’l quddiem f’termini ta’ koordinazzjoni tal-politika ekonomika. Dan joffri l-implimentazzjoni aktar b’saħħitha tal-politika fil-livell nazzjonali, b’mod partikolari għall-Istati Membri taż-żona tal-euro, u bħala konsegwenza il-funzjonament aħjar tal-UEM, b’hekk jikkontribwixxi sabiex terġa’ tinkiseb il-kunfidenza. Dik il-wegħda issa trid isseħħ permezz tal-użu sħiħ u strett tal-implimentazzjoni tal-għodda l-ġdida li diġà qiegħda fis-seħħ. Sabiex jittieħdu aktar passi lejn il-possibilità ta' UEM profonda u ġenwina, il-leġiżlazzjoni proposta tat-“two-pack” għandhom jaqblu fuqha il-koleġiżlaturi mingħajr aktar dewmien. It-“two-pack” jħaddan strumenti importanti li jsaħħu s-sorveljanza baġitarja u jaffronta b’aktar effiċjenza is-sitwazzjonijiet ta' instabbiltà finanzjarja fl-Istati Membri. L-adozzjoni bla telf ta’ żmien u wara l-implimentazzjoni tiegħu għandhom jgħollu l-kunfidenza fl-impenn tal-istituzzjonijiet tal-UE biex ilestu r-reviżjoni radikali tal-governanza ekonomika 3.1.2 Ir-regolamentazzjoni u s-superviżjoni finanzjarja: ġabra unika ta’ regoli u proposti għal Mekkaniżmu Superviżorju Uniku Is-samit taż-żona tal-euro li sar fid-29 ta’ Ġunju 2012 ħalla l-marka tiegħu fl-approċċ għall-kriżi. Irrikonoxxa l-ħtieġa “assoluta” li “jinkiser iċ-ċirku vizzjuż ta’ bejn il-banek u l-pajjiżi sovrani” li qed idgħajjef il-finanzi tal-pajjiżi taż-żona tal-euro, sal-punt li qed jhedded l-istess eżistenza tal-UEM. B’mod partikolari, il-ftehim li jitwaqqaf Mekkaniżmu Superviżorju Uniku (MSU) kien imsejjes fuq il-konvinzjoni li l-frammentazzjoni finanzjarja għandha tiġi megħluba, u li hija meħtieġa iċ-ċentralizzazzjoni tas-superviżjoni bankarja sabiex ikun żgurat li l-pajjiżi taż-żona tal-euro jista’ jkollhom il-kunfidenza kollha f’superviżjoni bankarja ta’ kwalità u imparzjali. Unjoni Ekonomika u Monetarja ta’ veru trid fil-fatt tinkludi r-responsabbiltà kondiviża għas-sorveljanza tas-settur bankarju u għall-intervent f’każ ta’ kriżi. Dan huwa l-uniku mod li bih effettivamnet jinkiser iċ-ċirku vizzjuż li jgħaqqad il-finanzi pubbliċi tal-Istati Membri u s-saħħa tal-banek tagħhom, u li bih jiġu limitati l-effetti tar-riperkussjonijiet transkonfinali. Qafas finanzjarju integrat, li jevolvi tul iż-żmien f’unjoni bankarja sħiħa, għandu żgur jgħin billi jipprovdi sett integrat ta’ għodda għall-monitoraġġ aħjar u li jillimita r-riskju fis-sistema finanzjarja. Dan għandu jnaqqas il-frammentazzjoni finanzjarja, jnaqqas konsiderevolment il-ħtieġa għall-intervent pubbliku, jibbilanċja mill-ġdid l-għajnuna u permezz ta’ dan jitjiebu l-prospettivi tat-tkabbir. L-għodda hija integrata għax l-impatt tagħha se jitnaqqas jekk xi komponenti individwali ikunu dgħajfa. Għalkemm xi partijiet meħtieġa tas-sistema se jieħdu ż-żmien biex jiżviluppaw, dan m’għandux jittardja l-implimentazzjoni bla telf ta’ żmien ta’ dawk l-elementi li jistgħu jġibu benefiċċji immedjati. Il-Kummissjoni fissret viżjoni ta’ unjoni bankarja li tkun qed tiżviluppa gradwalment fil-Komunikazzjoni tagħha tat-12 ta’ Settembru 2012[8]. Il-President tal-Kunsill Ewropew, il-Kummissjoni, il-Grupp tal-euro u l-BĊE qablu fil-prinċipju ma' dik il-viżjoni[9]. Il-Kunsill Ewropew tat-18 ta’ Ottubru 2012 ikkonferma “l-bżonn li nimxu lejn qafas finanzjarju integrat, miftuħ kemm jista’ jkun possibbli għall-Istati Membri kollha li jixtiequ jipparteċipaw.”[10] Fir-rapport “Lejn Unjoni Ekonomika u Monetarja Ġenwina” ta’ Novembru 2011, il-Parlament Ewropew isejjaħ għall-adozzjoni tal-proposti tal-Kummissjoni f’dan ir-rigward mill-aktar fis possibbli. L-ewwel pass kruċjali f’din it-triq se jkun il-Mekkaniżmu Superviżorju Uniku, li mbagħad għandu jiġi kkumplimentat b’Mekkaniżmu ta’ Riżoluzzjoni Uniku (ara 3.2.1). Mekkaniżmu Superviżorju Uniku għandu jiżgura l-kondiviżjoni sħiħa tal-informazzjoni bejn is-superviżuri dwar il-banek, l-għodda għall-prevenzjoni komuni u azzjoni komuni għall-indirizzar tal-problemi fi stadju l-aktar bikri possibbli. Sabiex terġa’ tinkiseb il-fiduċja fost il-banek, l-investituri u l-awtoritajiet pubbliċi nazzjonali, dan għandu wkoll jippermetti li s-supervizjoni titwettaq b’mod strett u objettiv, bl-ebda possibbiltà għal tolleranza regolatorja. Fit-12 ta’ Settembru 2012, il-Kummissjoni għamlet proposti leġiżlattivi biex toħloq Mekkaniżmu Superviżorju Uniku magħmul mill-BĊE u s-superviżuri nazzjonali[11], u biex jiġi emendat ir-Regolament tal-2010 li jistabbilixxi l-Awtorità Bankarja Ewropea sabiex jiġi adattat għall-ħolqien tal-Mekkaniżmu Superviżorju Uniku u jiġi żgurat bilanċ fl-istrutturi tagħha għat-teħid tad-deċiżjonijiet bejn l-Istati Membri taż-żona tal-euro u dawk li mhumiex qegħdin fiż-żona tal-euro[12]. Il-Mekkaniżmu Superviżorju Uniku, kif propost mill-Kummissjoni huwa bbażat fuq it-trasferiment għal-livell Ewropew ta’ kompiti speċifiċi, superviżorji ewlenin għall-banek stabbiliti fl-Istati Membri taż-żona tal-euro u għall-banek stabbiliti fl-Istati Membri, li mhux qegħdin fiż-żona tal-euro, li jiddeċiedu li jingħaqdu mal-unjoni bankarja. F’dan il-qafas il-ġdid, il-BĊE se jkun responsabbli għas-superviżjoni tal-banek kollha fi ħdan l-unjoni bankarja, li għaliha huwa se japplika l-ġabra unika tar-regoli li tapplika fis-suq uniku kollu. Il-qafas propost mill-Kummissjoni jiżgura superviżjoni effettiva u konsistenti fl-Istati Membri kollha parteċipanti, filwaqt li jiddependi fuq il-kompetenza speċifika tas-superviżuri nazzjonali. Huwa ta’ importanza kruċjali li n-negozjati dwar l-MSU jitlestew qabel l-aħħar tas-sena, u li l-implimentazzjoni tiegħu tibda kmieni fl-2013. Bħala kumplement, l-Awtorità Bankarja Ewropea (ABE) se tiġi aġġustata għall-qafas il-ġdid għas-superviżjoni bankarja sabiex tiġi żgurata l-integrità tas-Suq Uniku. Dan se jwitti t-triq lejn l-użu tal-MES bħala salvagwardja pubblika sabiex, fejn xieraq, u ladarba jkun intlaħaq ftehim dwar dan l-istrument, jiġu kapitalizzati mill-ġdid il-banek skont il-konklużjonijiet tal-Kunsill Ewropew tad-19 ta' Ottubru 2012. Dan se jsaħħaħ aktar iż-żona tal-euro, billi jgħin biex jinkiser iċ-ċirku ta’ reazzjonijiet negattivi bejn il-banek u s-sovrani tagħhom. Il-fiduċja tad-depożituri u tal-parteċipanti tas-suq hija essenzjali fir-riżoluzzjoni bankarja. Sabiex jinkiseb livell ta’ fiduċja pubblika li tista’ titqabbel mal-aħjar awtoritajiet ta’ riżoluzzjoni madwar id-dinja, se tkun jeħtieġ li jkunu stabbiliti sistema unika ta’ riżoluzzjoni kredibbli u salvagwardja finanzjarja qawwija. Din ir-responsabbiltà tibqa’ nazzjonali f’terminu qasir. Iżda ladarba l-MSU jiġi stabbilit, u soġġett għal-linji gwida rilevanti, l-MES għandu jitħalla joffri appoġġ mutwalizzat biex jikapitazza mill-ġdid direttament il-banek li ma jirnexxilhomx jibnu l-fondi fis-suq u li ma jistgħux jiġu salvati mill-Istat Membru tad-domiċilju tagħhom mingħajr ma tkun fil-perikolu s-sostenibbiltà fiskali tiegħu. Qafas finanzjarju integrat li jinkludi superviżjoni unika u mbagħad Mekkaniżmu ta’ Riżoluzzjoni Uniku għandhom ikunu bbażati fuq ġabra unika tar-regoli. Għalhekk, huwa essenzjali li wieħed jikkonkludi b’mod urġenti n-negozjati dwar il-proposti tal-Kummissjoni li jistabbilixxu oqfsa regolatorji ġodda fl-oqsma tar-regoli prudenzjali bankarji, il-garanziji tad-depożiti, u l-irkupru bankarju u r-riżoluzzjoni bankarja. 3.1.3 Mekkaniżmu ta’ Riżoluzzjoni Uniku Unjoni bankarja effettiva tirrikjedi mhux biss Mekkaniżmu Superviżorju Uniku li jiżgura superviżjoni ta’ kwalità għolja fl-Istati Membri kollha, iżda wkoll Mekkaniżmu ta’ Riżoluzzjoni Uniku li jieħu ħsieb il-banek li għandhom diffikultajiet. Dan ġie rikonoxxut mill-Kunsill Ewropew fid-19 ta' Ottubru 2012, li ddikjara li "jinnota l-ħsieb tal-Kummissjoni li tipproponi mekkaniżmu ta' riżoluzzjoni uniku għall-Istati Membri li jipparteċipaw fl-MRU ladarba jkunu ġew adottati l-proposti għal Direttiva dwar l-Irkupru u r-Riżoluzzjoni u għal Direttiva dwar l-Iskema ta' Garanzija tad-Depożiti.” Wara l-adozzjoni tal-Mekkaniżmu Superviżorju Uniku, il-Kummissjoni għalhekk se tagħmel proposta għal Mekkaniżmu ta’ Riżoluzzjoni Uniku, li jkun responsabbli għar-ristrutturar u r-riżoluzzjoni tal-banek ġewwa l-Istati Membri li qed jipparteċipaw fl-Unjoni Bankarja. Dan il-mekkaniżmu se jkun artikolat madwar Awtorità Ewropea ta’ Riżoluzzjoni separata, li se tirregola r-riżoluzzjoni tal-banek u tikoordina b’mod partikolari l-applikazzjoni tal-għodda tar-riżoluzzjoni. Dan il-mekkaniżmu se jkun aktar effiċjenti minn netwerk ta’ awtoritajiet nazzjonali ta’ riżoluzzjoni, b’mod partikolari fir-rigward tal-gruppi bankarji transkonfinali li għalihom, fi żminijiet ta' kriżi, il-veloċità u l-koordinazzjoni huma kruċjali biex jiġu minimizzati l-ispejjeż u biex terġa' tinkiseb il-fiduċja. Dan jirrikjedi wkoll ekonomiji ta’ skala sinifikanti, u jevita l-esternalitajiet negattivi li jistgħu jirriżultaw minn deċiżjonijiet purament nazzjonali. Kwalunkwe intervent mill-mekkaniżmu ta’ riżoluzzjoni uniku se jkollu jkun ibbażat fuq il-prinċipji li ġejjin: - Il-ħtieġa għar-riżoluzzjoni għandha titnaqqas sal-inqas possibbli, permezz ta' regoli prudenzjali komuni stretti, u koordinazzjoni mtejba tas-superviżjoni fi ħdan il-Mekkaniżmu Superviżorju Uniku. - Meta jkun meħtieġ l-intervent tal-Mekkaniżmu ta’ Riżoluzzjoni Uniku, l-azzjonisti u l-kredituri għandhom iħallsu l-ispejjeż tar-riżoluzzjoni qabel ma jingħata kwalunkwe finanzjament estern, skont il-proposta tal-Kummissjoni dwar l-Irkupru u r-Riżoluzzjoni Bankajra. - Kwalunkwe riżorsa addizzjonali meħtieġa għall-finanzjament tal-proċess tar-ristrutturar għandha tiġi pprovduta minn mekkaniżmi li huma ffinanzjati mis-settur bankarju, minflok jintużaw il-flus tal-kontribwent. Il-proposti li ġejjin tal-Kummissjoni għal mekkaniżmu ta’ riżoluzzjoni uniku se jkunu bbażati fuq dawn il-prinċipji. Il-Kummissjoni tqis li, l-istess bħall-istabbiliment ta' Mekkaniżmu Superviżorju Uniku effettiv, il-ħolqien ta’ Mekkaniżmu ta’ Riżoluzzjoni Uniku jista’ jitwettaq permezz tal-liġi sekondarja mingħajr ma jirrikjedi emenda tat-Trattati attwali. 3.1.4 Deċiżjoni rapida dwar il-Qafas Finanzjarju Pluriennali (QFP) li jmiss Il-proposta tal-Kummissjoni għall-Qafas Finanzjarju Pluriennali 2014-2020 tirrappreżenta l-motivatur deċiżiv għall-investiment, it-tkabbir u l-impjiegi fil-livell tal-UE. Tipprevedi wkoll li torbot il-finanzjament mill-politika ta’ koeżjoni, l-iżvilupp rurali u l-politika Ewropea dwar l-Affarijiet Marittimi u s-Sajd b’mod aktar sistematiku mal-proċeduri ta’ governanza ekonomika differenti. Il-Qafas Strateġiku Komuni (li jkopri l-“Fondi QSK" li ġejjin: il-Fond Ewropew għall-Iżvilupp Reġjonali, il-Fond Soċjali Ewropew, il-Fond ta’ Koeżjoni, il-Fond Agrikolu Ewropew għall-Iżvilupp Rurali u l-Fond Ewropew Marittimu u tas-Sajd) jistabbilixxi rabta soda bejn dawn il-fondi u l-programmi ta’ riforma nazzjonali, il-programmi ta’ stabbiltà u konverġenza mfassla mill-Istati Membri, kif ukoll ir-rakkomandazzjonijiet speċifiċi għal kull pajjiż adottati mill-Kunsill għal kull Stat Membru. Dan se jiġi implimentat permezz ta’ kuntratti/ftehimiet ta' sħubija bejn l-Istati Membri u l-Kummissjoni u l-applikazzjoni għal kundizzjonalità makroekonomika preċiża. Fil-proposta tal-Kummissjoni, il-kundizzjonalità makroekonomika hija applikata b’żewġ modi: 1. Il-programmar mill-ġdid: dan jikkonċerna emendi għall-kuntratti ta’ sħubija u l-programmi rilevanti b’appoġġ għar-rakkomandazzjonijiet tal-Kunsill, jew biex jindirizzaw defiċit eċċessiv, żbilanċi makroekonomiċi jew diffikultajiet ekonomiċi jew soċjali oħra jew biex jiġi massimizzat l-impatt tat-tkabbir u l-kompetittività tal-Fondi QSK għall-Istati Memrbi li jkun qed jirċievu assitenza finanzjarja mill-UE. Meta Stat Membru ma jweġibx b’mod sodisfaċenti għal tali talba, il-Kummissjoni tista’ tissospendi parti mill-ħlasijiet jew il-ħlasijiet kollha għall-programmi kkonċernati. 2. Sospensjoni: meta Stat Membru ma jiħux azzjoni korrettiva fil-kuntest tal-proċeduri ta’ governanza ekonomika. F’tali każ, il-Kummissjoni għandha tissospendi parti mill-ħlasijiet u l-impenji jew il-ħlasijiet u l-impenji kollha għall-programmi kkonċernati. Il-kuntratti ta’ sħubija u l-programmi operattivi jiżguraw li l-investimenti ppjanati kofinanzjati mill-fondi QSK jikkontribwixxu b’mod effettiv għall-indirizzar tal-isfidi strutturali li jiffaċċaw l-Istati Membri. Fil-każ tar-rakkomandazzjonijiet tal-Kunsill fil-kuntest tal-Artikoli 121 u 148 tat-Trattat u l-għan korrettiv tal-PŻE, se jinbeda programmar mill-ġdid għal dawk ir-rakkomandazzjonijiet li huma rilevanti għall-fondi QSK u relatati mal-isfidi strutturali li jistgħu jiġu indirizzati permezz ta’ strateġiji ta’ investiment pluriennali. Tali rakkomandazzjonijiet ikopru, fost oħrajn: • Ir-riformi tas-suq tax-xogħol li jtejbu l-funzjonament tas-suq tax-xogħol bħal pereżempju l-indirizzar tal-fatt li l-ħiliet ma jaqblux mad-domanda. • Miżuri għat-tħeġġiġ tal-kompetittività bħal pereżempju t-titjib tas-sistemi tal-edukazzjoni jew il-promozzjoni tar-Riċerka u l-Iżvilupp, l-innovazzjoni u l-infrastruttura. • Miżuri għat-titjib tal-kwalità tal-gvern bħal pereżempju t-titjib tal-kapaċità amministrattiva u tal-istatistika. Permezz ta' adozzjoni rapida tal-QFP u l-leġiżlazzjoni rilevanti għas-setturi, b'mod partikolari ir-"Regolament dwar id-Dispożizzjonijiet Komuni” għall-Fondi QSK, l-inċentivi u l-appoġġ tar-riformi strutturali fl-Istati Membri jissaħħu malajr. 3.1.5 Koordinazzjoni ex-ante ta’ riformi ewlenin u l-ħolqien ta’ “Strument għal Konverġenza u Kompetittività” Il-fatt li l-politiki ekonomiċi tal-Istati Membri huma kwistjoni ta’ tħassib komuni ġie enfasizzat bl-esperjenza tal-kriżi, speċjalment fiż-żona tal-euro. L-implimentazzjoni bil-mod jew in-nuqqas ta’ implimentazzjoni ta’ riformi strutturali importanti fuq perjodi twal ta’ żmien aggravaw il-problemi ta’ kompetittività u fixklu l-kapaċità ta’ aġġustament tal-Istati Membri, f’xi każijiet b’mod sinifikanti. Dan ikkontribwixxa biex tiżdied il-vulnerabbiltà tal-Istati Membri. L-ispejjeż fuq terminu qasir, ta’ natura politika jew ekonomika, ta’ spiss jaġixxu bħala deterrent għall-implimentazzjoni tar-riforma anke meta l-benefiċċji fuq terminu medju jew twil ikunu kbar. L-effetti sekondarji potenzjalment sinifikanti assoċjati mar-riformi strutturali fiż-żona tal-euro jiġġustifikaw l-użu ta’ strumenti speċifiċi, kif diġà sar permezz tal-mekkaniżmi tal-infurzar introdotti bil-leġiżlazzjoni six-pack. Fid-dawl ta’ dawn il-kunsiderazzjonijiet, il-qafas eżistenti għall-governanza ekonomika taż-żona tal-euro għandu jissaħħaħ aktar billi tiġi żgurata koordinazzjoni ex-ante akbar ta' proġetti ewlenin ta' riforma u, wara d-deċiżjoni dwar il-QFP li jmiss, permezz tal-ħolqien ta' "Strument għal Konverġenza u Kompetittività" sabiex jiġi pprovdut appoġġ għall-implimentazzjoni fil-ħin tar-riformi strutturali (ara l-Anness 1 għal deskrizzjoni aktar dettaljata tal-istruttura maħsuba). Dan l-istrument jgħaqqad flimkien l-integrazzjoni dejjem aktar profonda tal-politika ekonomika mal-appoġġ finanzjarju, u b’hekk jirrispetta l-prinċipju li skontu l-passi lejn aktar responsabbiltà u dixxiplina ekonomika jingħaqdu flimkien b'aktar solidarjetà. Fi proposta li ġejja, il-Kummissjoni se tistipula t-termini preċiżi għal dan l-istrument. Koordinazzjoni ex-ante ta’ riformi ewlenin Il-qafas ta' sorveljanza ekonomika attwali tal-UE diġà jipprovdi bażi għall-koordinazzjoni tal-politika ekonomika. Madankollu, dan il-qafas ma jipprevedix koordinazzjoni sistematika ex-ante fost l-Istati Membri tal-pjanijiet nazzjonali għal riformi politiċi ekonomiċi ewlenin. Diskussjoni u koordinazzjoni ex-ante ta’ pjanijiet ewlenin ta’ riforma, kif previst fl-Artikolu 11 tat-TSCG, jippermettu lill-Kummissjoni u lill-Istati Membri jivvalutaw l-effetti sekondarji potenzjali tal-azzjoni nazzjonali u jikkumentaw dwar il-pjanijiet qabel ma jittieħdu d-deċiżjonijiet finali f'livell nazzjonali. Fi proposta li jmiss, il-Kummissjoni se tipproponi qafas għall-koordinazzjoni ex-ante ta’ riformi strutturali ewlenin fil-kuntest tas-Semestru Ewropew. Strument għal Konverġenza u Kompetittività: arranġamenti kuntrattwali u appoġġ finanzjarju L-istrument għal konverġenza u kompetittività (SKK) propost ikopri l-arranġamenti kuntrattwali msaħħa bl-appoġġ finanzjarju. L-implimentazzjoni ta’ riformi strutturali fl-Istati Membri taż-żona tal-euro jista’ jiġi ffaċilitat permezz tal-istabbiliment ta’ arranġamenti kuntrattwali li għandhom jaqblu magħhom l-Istati Membri u l-Kummissjoni. Din is-sistema ġdida tibni fuq il-qafas ta’ sorveljanza eżistenti tal-UE, jiġifieri l-proċedura għall-prevenzjoni u l-korrezzjoni tal-iżbilanċi makroekonomiċi (il-Proċedura ta’ Żbilanċ Eċċessiv jew PŻE)[13]. Tali arranġamenti jkunu nnegozjati bejn l-Istati Membri individwali u l-Kummissjoni, jiġu diskussi fil-Grupp tal-Euro u jiġu konklużi mill-Kummissjoni mal-Istat Membru. Dawn ikunu obbligatorji għall-Istati Membri li mhumiex fiż-żona tal-euro soġġetti għal Proċedura ta’ Żbilanċ Eċċessiv u l-Pjan ta’ Azzjoni Korrettiva (PAK) li jkollhom iressqu skont din il-proċedura jkun jikkostitwixxi l-bażi tal-arranġamenti li għandhom jiġu nnegozjati mal-Kummissjoni. Għall-Istati Membri taż-żona tal-euro soġġetti għal azzjoni preventiva fir-rigward tal-iżbilanċi makroekonomiċi tagħhom, il-parteċipazzjoni tkun volontarja u tinvolvi l-preżentazzjoni ta’ pjan ta’ azzjoni simili għal dak rikjest skont il-Proċedura ta’ Żbilanċ Eċċessiv. L-arranġamenti għalhekk dejjem ikunu bbażati fuq ir-rakkomandazzjonijiet speċifiċi għal kull pajjiż li jirriżultaw mill-PŻE, li tipikament jiffokaw fuq it-tisħiħ tal-kapaċità ta’ aġġustamenti u tal-kompetittività u jippromwovu l-istabbiltà finanzjarja, jiġifieri fatturi li huma kritiċi għall-funzjonament tajjeb tal-UEM. Il-PŻE għalhekk tistabbilixxi filtru sensibbli għal riformi ewlenin li huma eliġibbli li jiġu akkumpanjati minn appoġġ finanzjarju fid-dawl tal-esternalitajiet assoċjati preżenti f’unjoni monetarja. Il-pjan ta’ azzjoni ppreżentat mill-Istat Membru mbagħad jiġi vvalutat mill-Kummissjoni u grupp finali ta’ riformi u miżuri u l-iskeda ta’ żmien għall-implimentazzjoni tagħhom jiġu adottati bħala arranġament. Dan l-arranġament għalhekk jistipula l-miżuri aktar dettaljati li l-Istat Membru jimpenja ruħu li jimplimenta wara li jkun kiseb l-approvazzjoni tal-parlament nazzjonali tiegħu fejn xieraq skont il-proċeduri nazzjonali. Din is-sistema ta’ arranġamenti nnegozjati ssaħħaħ il-kwalità tad-djalogu bejn il-Kummissjoni u l-Istati Membri kif ukoll l-impenn tal-Istati Membri għaliha u s-sjieda tar-riformi tagħhom. Ir-riformi msemmija fl-arranġamenti kuntrattwali jkunu appoġġati finanzjarjament, bħala kumplement għar-rekwiżiti dixxiplinarji li diġà jkunu ġew introdotti mis-six-pack. L-għand ta’ tali appoġġ ikun li jmexxi għall-adozzjoni u l-implimentazzjoni tar-riforma fil-ħin billi jegħleb jew mill-inqas inaqqas id-detterenti politiċi u ekonomiċi għar-riforma. Bil-promozzjoni tar-riformi strutturali li jsaħħu l-kapaċità ta’ aġġustament ta’ Stat Membru, l-SKK itejjeb il-kapaċità tal-ekonomija li tassorbi x-xokkijiet assimetriċi permezz tat-tisħiħ tal-funzjonament tas-suq. L-appoġġ finanzjarju jingħata biss għall-pakketti tar-riforma li jkunu qablu fuqhom u li jkunu importanti kemm għall-Istat Membru kkonċernat kif ukoll għall-funzjonament tajjeb tal-UEM. L-appoġġ finanzjarju jappoġġa l-isforzi ta’ Stat Membru u b’mod partikolari jagħti appoġġ f’każijiet fejn l-emerġenza ta’ żbilanċi tkun seħħet minkejja l-konformità sħiħa mar-rakomandazzjonijiet preċendenti speċifiċi għal kull pajjiż indirizzati lill-Istat Membru kkonċernat. L-appoġġ finanzjarju jkollu effett ċar ta’ senjalar li jirrikonoxxi kemm il-kost tar-riforma għall-Istat Membru kkonċernat kif ukoll il-benefiċċju tar-riformi nazzjonali li jirriżulta għall-bqija taż-żona tal-euro meta jitqiesu l-esternalitajiet pożittivi transkonfinali (li jistgħu ma jkunux biżżejjed biex iwasslu għal impetu tar-riforma mill-Istati Membri). Meta l-Kummissjoni ssib ex post li Stat Membru ma jkunx ikkonforma bis-sħiħ mal-kuntratt, l-appoġġ finanzjarju jista’ jitwaqqaf. L-appoġġ finanzjarju għandu jitfassal bħala allokazzjoni globali li għandha tintuża bħala kontribuzzjoni għall-finazjament ta' miżuri ta' sostenn għal riformi diffiċli. Pereżempju, l-impatt fuq terminu qasir tar-riformi li jżidu l-flessibbiltà fis-suq tax-xogħol jista’ jiġi akkumpanjat bi programmi ta’ taħriġ iffinanzjati parzjalment permezz tal-appoġġ ipprovdut taħt l-SKK. L-użu ta’ appoġġ finanzjarju jkun definit bħala parti mill-arranġament kuntrattwali konkluż bejn l-Istat Membru u l-Kummissjoni. Sabiex jiġi appoġġat il-mekkaniżmu tal-appoġġ finanzjarju, jista' jiġi stabbilit strument finanzjarju speċjali fil-prinċipju bħala parti mill-baġit tal-UE. L-istrument ikun stabbilit permezz ta’ leġiżlazzjoni sekondarja. Jista’ jiġi interpretat bħala parti essenzjali tal-PŻE rinfurzat bl-arranġamenti kuntrattwali u l-appoġġ finanzjarju kif deskritt hawn fuq u għalhekk ikun ibbażat fuq l-Artikolu 136 TFUE. B’mod alternattiv, wieħed jista’ jipprevedi li jirrikorri għall-Artikolu 325 TFUE, jekk meħtieġ permezz tal-kooperazzjoni msaħħa (flimkien ma’ deċiżjoni skont l-Artikolu 332 TFUE dwar il-fatt li n-nefqa tiġi inkluża fil-baġit tal-UE). Il-kontribuzzjonijiet finanzjarji meħtieġa għall-istrument jistgħu jkunu bbażati fuq impenn tal-Istati Membri fiż-żona tal-euro jew obbligu legali għal dan minqux fil-leġiżlazzjoni tar-riżorsi proprji tal-UE. Il-kontribuzzjonijiet għandhom jiġu inklużi fil-baġit tal-UE bħala dħul assenjat. Billi huwa ffinanzjat permezz tad-dħul assenjat, l-istrument ma jitqegħidx taħt il-limiti massimi stabbiliti fir-Regolament QFP. L-Istati Membri li qed jikkontribwixxu biss jistgħu jkunu f’pożizzjoni li jidħlu f’arranġament kuntrattwali mal-Kummissjoni u jibbenefikaw mill-appoġġ finanzjarju. Appoġġ permezz tal-SKK ikun koerenti u konsisteni mal-appoġġ mill-Fondi Strutturali, b’mod partikolari l-Fond Soċjali Ewropew. Il-volum tal-istrument jista’ jibqa’ limitat fil-fażi inizjali iżda jista’ jsir akbar f’terminu medju sakemm il-mekkaniżmu ta’ appoġġ ikun effettiv fil-promozzjoni tal-ibbilanċjar mill-ġdid, l-aġġustament u b'hekk it-tkabbir sostenibbli fiż-żona tal-euro. Fil-proposti li ġejjin, il-Kummissjoni se tistabbilixxi t-termini preċiżi għal dan l-“istrument għal konverġenza u kompetittività” ibbażati fuq l-arranġamenti kuntrattwali u l-appoġġ finanzjarju. 3.1.6 Il-promozzjoni tal-investiment fiż-żona tal-euro Ir-riformi strutturali appoġġati, l-ewwel mill-QFP u, imbagħad, mill-Istrument għal Konverġenza u Kompetittività se jkunu essenzjali għat-titjib tal-potenzjal ta' tkabbir fuq terminu medju tal-membri taż-żona tal-euro u l-aġġustament tagħhom għax-xokkijiet. Il-kosolidament kredibbli u li jiffavorixxi t-tkabbir li jtejjeb l-effiċjenza tal-istruttura tat-taxxi kif ukoll il-kwalità tal-infiq pubbliku se jikkontribwixxi biex jiġi stimolat it-tkabbir. Kif irrakkomandat fl-Istħarriġ Annwali dwar it-Tkabbir tal-2012 u l-2013, l-Istati Membri għandhom iħabirku b’mod partikolari biex jinżamm pass ta’ konsolidament fiskali xieraq filwaqt li jiġu preservati l-investimenti bil-mira li jinkisbu l-għanijiet tal-Ewropa 2020 għat-tkabbir u l-impjiegi. Il-qafas fiskali tal-UE joffri lok għall-bilanċ tar-rikonoxximent tal-ħtiġijiet ta’ investiment pubbliku produttiv mal-objettivi tad-dixxiplina fiskali. L-invesiment pubbliku huwa wieħed mill-fatturi rilevanti li għandu jitqies meta l-pożizzjoni fiskali ta’ Stat Membru tkun qed tiġi vvalutata fir-rapport previst fl-Artikolu 126(3) TFUE li jiġi qabel it-tnedija ta’ PDE[14]. L-importanza ta' fatturi rilevanti, bħal pereżempju l-investiment pubbliku, għall-valutazzjoni żdiedet b'mod konsiderevoli bir-riforma reċenti tal-PST. F’ċerti kundizzjonijiet, il-kunsiderazzjoni ta’ fatturi rilevanti tista’ twassal għall-fatt li Stat Membru ma jitqegħidx f’PDE[15]; u l-fatturi rilevanti għandhom jitqiesu fit-tfassil tar-rakkomandazzjonijiet għall-korrezzjoni tad-defiċit eċċessiv, inkluż il-pjan għat-tnaqqis tad-defiċit. Fil-fergħa preventiva tal-PST, l-investiment pubbliku jitqies fil-valur referenzjarju l-ġdid tan-nefqa, li jintuża flimkien mal-bilanċ strutturali biex jiġi vvalutat il-progress lejn l-objettiv baġitarju fuq terminu medju. B’mod speċifiku, il medja tal-formazzjoni ġenerali grossa tal-kapital fiss tal-gvern titkejjel fuq għadd ta’ snin, sabiex jiġi evitat li l-Istati Membri jiġu ppenalizzati minħabba l-livelli massimi annwali fl-investiment[16]. Il-Kummissjoni se teżamina modi ulterjuri fil-fergħa preventiva biex takkomoda programmi ta’ investiment fil-valutazzjoni tal-Programmi ta’ Stabbiltà u Konverġenza. Speċifikament, taħt ċerti kundizzjonijiet, programmi mhux rikorrenti ta' investiment pubbliku b'impatt ippruvat fuq is-sostenibbiltà tal-finanzi pubbliċi jistgħu jikkwalifikaw għal devjazzjoni temporanja mill-għan baġitarju fuq terminu ta’ żmien medju jew it-triq ta’ aġġustament għalih[17]. Dan jista’ japplika, pereżempju, fil-każ ta' proġetti ta' investiment tal-gvern li jkunu kkofinanzjati mal-UE, konsistentement mal-qafas tal-makrokundizzjonalità. Filwaqt li biex tali kundizzjonijiet jiġu operattivi jrid jinħadem qafas sħiħ (l-aktar f’termini ta’ informazzjoni/rekwiżiti ta’ definizzjonijiet), trattament speċifiku ta’ investiment pubbliku jista’ biss iwassal għal devjazzjoni temporanja mill-objettiv baġitarju ta’ terminu medju (OTM) jew il-pjan ta’ aġġustament biex jintlaħaq. Il-Kummissjoni se tippreżenta Komunikazzjoni dwar il-pjan xieraq biex jinlaħaq l-OTM fir-Rebbiegħa 2013. Dispożizzjonijiet speċifiċi għall-proġetti ta' investiment ma għandhomx jitqiesu bħala “regola tad-deheb”, li tippermetti eċċezzjoni permanenti għall-investiment pubbliku kollu. Tali approċċ mhux diskriminatorju jista’ faċilment jipperikola l-objettiv ewlieni tal-PST billi jagħmel ħsara lis-sostenibbiltà tad-dejn tal-gvern. 3.1.7 Rappreżentanza esterna taż-żona tal-euro Il-bini fuq il-progress miksub fil-governanza ekonomika taż-żona tal-euro, tisħiħ u konsolidament tar-rappreżentanza esterna tagħha għandhom jitkomplew. Dan jista’ jinkiseb b’mod sħiħ fuq il-bażi tat-Trattati attwali (Artikolu 17 TUE u Artikolu 138 TFUE). Tali tisħiħ huwa neċessarju biex jiġi żgurat li ż-żona tal-euro tiġi rrappreżentata b’mod li huwa proporzjonali mal-piż ekonomiku tagħha, filwaqt li jiġu riflessi l-bidliet li qed isiru fil-governanza ekonomika interna. Iż-żona tal-euro għandu jkollha rwol aktar attiv kemm fl-istituzzjonijiet multilaterali u l-fora kif ukoll fid-djalogi bilaterali mas-sħab strateġiċi. Dan għandu jirriżulta fil-preżentazzjoni ta’ messaġġ uniku dwar il-kwistjonijiet bħal pereżempju l-kwistjonijiet dwar il-politika ekonomika u fiskali taż-żona tal-euro, is-sorveljanza makroekonomika, il-politiki tar-rati tal-kambju u l-istabbiltà finanzjarja. Sabiex jintlaħqu dawn l-objettivi jeħtieġ li jintlaħaq qbil dwar pjan direzzjonali li għandu l-għan li jtejjeb u, fejn possibbli, junifika r-rappreżentanza esterna taż-żona tal-euro fl-organizzazzjonijiet u l-fora ekonomiċi u finanzjarji internazzjonali. L-attenzjoni għandha tkun fuq l-FMI, li permezz tal-istrumenti ta’ self u is-sorveljanza tiegħu huwa pilastru istituzzjonali ewlieni fil-governanza ekonomika globali. Kif uriet il-kriżi, huwa ta’ importanza kbira għaż-żona tal-euro li jkollha leħen wieħed b’mod partikolari dwar il-programmi, l-arranġamenti ta’ finanzjament u l-politika ta’ riżoluzzjoni tal-kriżi tal-FMI. Dan se jirrikjedi tisħiħ tal-arranġamenti ta’ koordinazzjoni taż-żona tal-euro fi Brussell u Washington dwar il-kwistjonijiet relatati mal-UEM biex jiġu riflessi l-bidliet fil-governanza interna tal-UEM u biex jiġu żgurati l-konsistenza u l-effettività tal-messaġġi pprovduti. It-tisħiħ tar-rappreżentanza taż-żona tal-euro fl-FMI għandu jsir permezz ta' proċess b'żewġ stadji: Fl-ewwel stadju, il-kostitwenzi tal-pajjiż għandhom jerġgħu jiġu organizzati sabiex jiġbru mill-ġdid il-pajjiżi f’kostitwenzi taż-żona tal-euro li jistgħu wkoll jinkludu Stati Membri taż-żona tal-euro tal-ġejjieni. B’mod parallel, għandu jintalab l-istatus ta’ osservatur fil-bord eżekuttiv tal-FMI għaż-żona tal-euro[18]. Dawn il-miżuri għandhom iħejju t-triq għaż-żona tal-euro li, fit-tieni stadju, tkun qed tfittex li tikseb siġġu uniku fil-korpi tal-FMI (il-bord eżekuttiv u l-Kumitat Monetarju u Finanzjarju Internazzjonali). Fi żmien debitu il-Kummissjoni se tressaq proposti formali skont l-Artikolu 138(2) TFUE biex tistabbilixxi pożizzjoni unifikata biex tikseb status ta’ osservatur taż-żona tal-euro fil-bord eżekuttiv tal-FMI, u mbagħad għal siġġu uniku. L-istituzzjoni xierqa biex tirrappreżenta liż-żona tal-euro fl-FMI, skont l-Artikolu 138 TFUE, hija l-Kummissjoni, u l-BĊE jkun assoċjat fil-qasam tal-politika monetarja. Aktar dettalji dwar dan l-aspett tat-tisħiħ tal-UEM jinsabu fl-Anness 2. 3.2 F’terminu medju: Integrazzjoni msaħħa tal-politika baġitarja u ekonomika u passi lejn kapaċità fiskali xierqa F’terminu medju, għandhom jiġu stabbiliti koordinazzjoni baġitajra ulterjuri (inkluża l-possibbiltà li jiġu rikjesti reviżjonijiet għall-baġits nazzjonali f’konformità ma’ impenji Ewropej), l-estensjoni ta’ koordinazzjoni tal-politika aktar profonda għall-oqsma tat-tassazzjoni u l-impjiegi, u l-ħolqien ta’ kapaċità fiskali xierqa u awtonoma għall-UEM biex tappoġġa l-implimentazzjoni tal-għażliet politiċi li jirriżultaw mill-koordinazzjoni aktar profonda. Xi wħud minn dawn l-elementi se jirrikjedu emenda tat-Trattati. It-tnaqqis tad-dejn pubbliku li jeċċedi b’mod sinifikanti l-kriterji tal-PST jista’ jiġi indirizzat permezz tal-istabbiliment ta’ fond ta’ tifdija. Motivatur possibbli għat-tħeġġiġ tal-integrazzjoni tas-swieq finanzjarji taż-żona tal-euro u b’mod partikolari biex jiġu stabbilizzati s-swieq volatili tad-dejn tal-gvern huwa l-ħruġ komuni mill-Istati Membri taż-żona tal-euro ta’ dejn tal-gvern ta’ terminu qasir b’maturità ta’ bejn sena u sentjen. Dawn iż-żewġ possibbiltajiet jirrikjedu emenda tat-Trattati[19]. 3.2.1 It-tisħiħ tal-integrazzjoni baġitarja u ekonomika li teħtieġ bidliet fit-Trattati It-tiġdid tal-governanza baġitarja u ekonomika li ż-żona tal-euro setgħet għaddiet minnha bl-adozzjoni tat-two pack u d-disponibbiltà tal-Istrument għal Konverġenza u Kompetittività jirrappreżenta pass kbir ’il quddiem fl-iżgurar tad-dixxiplina baġitarja iżda wkoll tal-kompetittività ekonomika. Madankollu, il-moviment lejn aktar mutwalizzazzjoni tar-riskju finanzjarju jeħtieġ li l-koordinazzjoni tal-politika baġitarja timxi pass ’il quddiem billi jiġi żgurat li jkun hemm kontroll kollettiv fuq il-politika baġitarja nazzjonali f’sitwazzjonijiet definiti. B’mod partikolari, l-innovazzjonijiet li rriżultaw mit-two-pack u speċjalment il-possibbiltà ta’ opinjoni tal-Kummissjoni dwar l-abbozzi tal-pjanijiet baġitarji, u f'każijiet estremi, il-possibbiltà li jintalab abbozz ġdid tal-pjan baġitarju fil-każ ta' ksur serju tal-obbligi tal-Istati Membri skont il-PST, qegħdin jilħqu l-limitu ta’ dak li huwa possibbli skont it-Trattati attwali f’termini ta’ koordinazzjoni u intervent mil-livell tal-UE fil-proċess baġitarju nazzjonali. Bit-two-pack, ladarba jiġi adottat, l-UE se tkun laħqet sew il-limiti tal-kompetenza leġiżlattiva tagħha f’dan ir-rigward. Il-progress f’termini ta’ kontroll tal-politika baġitarja nazzjonali, pereżempju billi jiġi stabbilit dritt Ewropew biex tiġi rikjesta reviżjoni tal-baġits nazzjonali b’mod konformi mal-impenji Ewropej, jirrikjedi bidla fit-Trattati. Jistgħu jitqiesu l-possibbiltajiet li ġejjin (mhux esklużivi): • L-ewwel nett, obbligu għal Stat Membru li jirrevedi l-(abbozz tal-) baġit nazzjonali tiegħu jekk il-livell tal-UE jirrikjedi dan fil-każ ta’ devjazzjoni mill-obbligi tad-dixxiplina baġitarja stabbilita qabel fil-livell tal-UE. Dan jinvolvi bidla fin-natura tal-opinjoni dwar il-baġits nazzjonali prevista fit-two-pack minn natura mhux vinkolanti għal waħda vinkolanti. • It-tieni, il-bini fuq il-proċess ta' monitoraġġ u koordinazzjoni aktar strett stabbilit mit-two-pack, f'ċerti sitwazzjonijiet partikolarment serji li għandhom jiġu definiti, id-dritt li tiġi rikjesta reviżjoni ta’ deċiżjonijiet individwali tal-implimentazzjoni tal-baġit b’mod konformi mal-impenji Ewropej li jista’ jirriżulta f'devjazzjoni serja mit-triq tal-konsolidament baġitarju stabbilit fil-livell tal-UE. • It-tielet, kompetenza ċara għal-livell tal-UE biex jiġu armonizzati l-liġijiet baġitarji nazzjonali (skont it-Trattat dwar l-Istabbiltà, il-Koordinazzjoni u l-Governanza fl-Unjoni Ekonomika u Monetarja[20]) u biex ikun hemm rikors għall-Qorti tal-Ġustizzja fil-każ ta' nuqqas ta' konformità. Fir-rigward tal-politika ekonomika, il-politika tat-taxxi tista’ tappoġġa l-koordinazzjoni tal-politika ekonomika u tikkontribwixxi għall-konsolidament fiskali u t-tkabbir. Fuq il-bażi tal-esperjenza li għandha tinkiseb permezz tad-diskussjonijiet strutturati dwar il-kwistjonijiet tal-politika tat-taxxi li jiffokaw fuq oqsma fejn jistgħu jiġu previsti attivitajiet aktar ambizzjużi, fil-ġejjieni wieħed jista’ jikkunsidra, fil-kuntest ta’ bidla fit-Trattat, li jingħata lok għal leġiżlazzjoni dwar koordinazzjoni aktar profonda f’dan il-qasam fiż-żona tal-euro. Qasam ieħor ta’ importanza simili fejn tali progress jista’ jitqies huwa s-swieq tax-xogħol, minħabba l-importanza ta’ swieq tax-xogħol li jiffunzjonaw tajjeb u b’mod partikolari l-mobbiltà tax-xogħol għall-kapaċità ta’ aġġustament u t-tkabbir fi ħdan iż-żona tal-euro. Il-koordinazzjoni u s-sorveljanza tal-impjiegi u l-politiki soċjali għandhom jissaħħu fil-governanza tal-UEM, u l-konverġenza għandha tiġi promossa f’dawn l-oqsma. Il-Linji Gwida Ġenerali għall-Politika Ekonomika u l-Linji Gwida dwar l-Impjiegi jistgħu jissaħħu billi jingħaqdu flimkien fi strument wieħed. Dawn il-bidliet jipprovdu l-bażi għall-iżvilupp ta' kapaċità fiskali xierqa għaż-żona tal-euro biex tappoġġa r-riforma strutturali fuq skala kbira kif ukoll biex tippermetti forom ta’ mutwalizzazzjoni tad-dejn biex tiġi ffaċilitata s-soluzzjoni tal-problemi ta’ dejn għoli u segmentazzjoni finanzjarja li huma parti mill-effetti tal-kriżi. 3.2.2 Kapaċità fiskali xierqa għaż-żona tal-euro Fuq il-bażi tal-esperjenza ta’ koordinazzjoni sistematika ex-ante ta’ riformi strutturali ewlenin u l-SKK, għandha tiġi stabbilita kapaċità fiskali dedikata għaż-żona tal-euro. Din għandha tkun awtonoma fis-sens li d-dħul tagħha jkun jiddependi biss fuq ir-riżorsi proprji, u eventwalment tista’ tirrikorri għas-self. Għandha tkun effettiva u tipprovdi riżorsi suffiċjenti biex tappoġġa riformi strutturali importanti f’ekonomija kbira f’sitwazzjoni ta’ diffikultà. Il-kapaċità fiskali xierqa għaż-żona tal-euro fil-bidu tista’ tiġi żviluppata taħt il-liġi sekondarja kif spjegat fit-taqsima 3.1.3. Madankollu, it-tisħiħ tagħha jista’ jibbenefika minn bażijiet tat-Trattat ġodda speċifiċi li jkunu meħtieġa jekk il-kapaċità jkollha tkun tista’ tirrikorri għas-self. 3.2.3 Fond ta’ tifdija Qafas ta’ governanza fiskali u ekonomika msaħħa b’mod ċar tista’ tippermetti l-indirizzar tat-tnaqqis tad-dejn pubbliku li jeċċedi b’mod sinifikanti l-kriterji tal-PST permezz tal-istabbiliment ta’ fond ta’ tifdija soġġett għal kondizjonalità stretta. Il-proposta inizjali ta’ Fond Ewropew ta’ Tifdija (FET) bħala għodda immedjata għall-kriżi ġiet żviluppata mill-Kunsill Ġermaniż ta’ Esperti Ekonomiċi (German Council of Economic Experts - GCEE) bħala parti minn strateġija għat-tnaqqis tad-dejn madwar iż-żona tal-euro kollha. Sabiex jiġi limitat il-periklu morali, u biex tiġi żgurata l-istabbiltà tal-istruttura kif ukoll it-tifdija tal-ħlasijiet, il-GCEE pproponew bosta strumenti ta' superviżjoni u stabbilizzazzjoni, bħal pereżempju: (1) kondizjonalità stretta, simili għar-regoli miftiehma fi ħdan il-programmi EFSF/MES; (2) ħlasijiet immedjati tal-penali fil-każ ta’ nuqqas ta’ konformità mar-regoli; (3) monitoraġġ strett minn istituzzjoni speċjali (pereżempju l-Qorti tal-Ġustizzja tal-UE); (4) waqfien immedjat tat-trasferiment tad-dejn lill-fond matul il-fażi ta’ bidu fil-każ ta’ nuqqas ta’ konformità mar-regoli; (5) it-twegħid tar-riżervi internazzjonali tal-Istati Membri (riżervi ta’ munita barranija jew tad-deheb) bħala garanzija għar-responsabbiltajiet tagħhom u/jew l-allokazzjoni ta’ taxxi (possibbilment li għadhom kif iddaħħlu) biex jiġi kopert is-servizz tad-dejn (pereżempju id-dħul tal-VAT) biex jiġi limitat ir-riskju tar-responsabbiltà. Il-Kummissjoni taqbel li qafas baġitarju u ekonomiku b’saħħtu huwa rekwiżit meħtieġ minn qabel għal fond ta’ tifdija li jista’ jaħdem sew. Aktar sorveljanza u setgħa ta’ intervent fit-tfassil u l-implimentazzjoni tal-politiki fiskali nazzjonali huwa ġustifikat kif diskuss fit-taqsima preċedenti. Il-kredibbiltà tal-pjanijiet ta’ aġġustament tirrikjedi li jiġu stabbiliti kundizzjonijiet fiskali xierqa meta Stat Membru jidħol fis-sistema. Rispett sħiħ tad-direzzjoni tal-aġġustament lejn l-objettiv fuq terminu medju kif propost mill-Kummissjoni jirrappreżenta l-minimu f’dan ir-rigward. Fond Ewropew ta’ Tifdija taħt kundizzjonalità stretta bħal din (ara wkoll l-Anness 3) għalhekk jista’ jipprovdi sigurtà għal tnaqqis kredibbli fid-dejn pubbliku, u b’hekk il-livell tad-dejn tal-gvern jerġa’ jaqa’ taħt il-limitu ta’ 60% kif previst fit-Trattat ta’ Maastricht. L-introduzzjoni ta’ tali qafas tista' tagħti sinjal ieħor li l-Istati Membri fiż-żona tal-euro lesti, jistgħu u jieħdu l-impenn li jnaqqsu l-livelli tad-dejn tagħhom. Dan imbagħad jista’ jnaqqas l-ispejjeż tal-finanzjament globali tal-Istati Membri li għandhom dejn eċċessiv. Bl-iżgurar tal-finanzjament tat-tnaqqis tad-“dejn eċċessiv” b’kost sostenibbli, flimkien maż-żewġ inċentivi u monitoraġġ kontinwu tat-tnaqqis tiegħu, dan jista’ jagħti lill-Istati Membri fiż-żona tal-euro l-possibbiltà biex jagħtu direzzjoni lit-tnaqqis tad-dejn b’mod li jista’ jiffaċilita l-investiment f'miżuri li jappoġġaw it-tkabbir. Barra minn hekk, tali qafas jista’ jikkontribwixxi għall-fatt li t-tnaqqis tad-dejn isir fuq bażi trasparenti u kkoordinata fiż-żona tal-euro kollha, u b’hekk jikkumplimenta l-koordinazzjoni tal-politiki baġitarji. L-istabbiliment ta’ tali fond ta’ tifdija tad-dejn jista’ biss jiġi previst fil-kuntest ta’ reviżjoni tat-Trattati attwali. Għal raġunijiet ta’ responsabbiltà, l-att li joħloq tali fond ikollu jitfassal bi preċiżjoni legali kbira, fir-rigward tad-dejn massimu li jista’ jiġi ttrasferit, il-ħin massimu tal-operazzjoni u l-karatteristiċi kollha l-oħra tal-fond, biex tiġi garantita ċ-ċertezza legali meħtieġa skont il-liġijiet kostituzzjonali nazzjonali. Mudell possibbli li jiżgura r-responsabbiltà xierqa għal fond ta’ tifdija tad-dejn hekk imfassal jista’ jkun kif ġej: bażi legali għat-Trattati jippermetti l-istabbiliment tal-fond permezz ta’ deċiżjoni tal-Kunsill, adottata b’unanimità tal-membri taż-żona tal-euro bil-kunsens tal-Parlament Ewropew u soġġetta għar-ratifika mill-Istati Membri skont ir-rekwiżiti kostituzzjonali tagħhom. Dik id-deċiżjoni tistabbilixxi l-volum massimu, it-tul u l-kundizzjonijiet tal-parteċipazzjoni fil-fond. Entità Ewropea għall-ġestjoni tad-dejn fi ħdan il-Kummissjoni, li trid tagħti kont lill-Parlament Ewropew, imbagħad tamministra l-fond skont ir-regoli stabbiliti permezz ta’ deċiżjoni tal-Kunsill. 3.2.4 Eurobills Effett importanti tal-kriżi kien il-valutazzjoni mill-ġdid tar-riskju ta' kreditu sovran fiż-żona tal-euro. Wara aktar minn għaxar snin li matulhom l-Istati Membri setgħu jisselfu b'kundizzjonijiet kważi identiċi, is-swieq reġgħu bdew jiddistingwu il-primjums għar-riskju madwar il-pajjiżi kollha. It-titoli tal-gvern maħruġa mill-aktar Stati Membri dgħajfin fiż-żona tal-euro ġew negozjati b'rendimenti ferm ogħla, b'konsegwenzi negattivi għas-sostenibbiltà tal-finanzi pubbliċi għas-sovrani kkonċernati kif ukoll għas-solvenza tal-istituzzjonijiet finanzjarji li jżommu dawk it-titoli tal-gvern bħala assi. Is-segmentazzjoni tar-riskju ta' kreditu flimkien mal-iżbilanċjar li jikkaratterizza l-istituzzjonijiet finanzjarji wriet li hija strument b'saħħtu ta' frammentazzjoni finanzjarja fiż-żona tal-euro. Il-banek li huma esposti wisq għas-sovranitajiet aktar dgħajfa jsibuha dejjem aktar diffiċli li jiffinanzjaw mill-ġdid u l-kundizzjonijiet ta' kreditu għas-settur privat saru diversifikati ferm skont il-post ta' min jissellef. Fl-istess waqt, is-segmentazzjoni tas-suq finanzjarju xxekkel it-trażmissjoni tal-politika monetarja u t-tnaqqis fil-livell ċentrali ma jsarrafx f'titjib xieraq tal-kundizzjonijiet ta' self fejn ikun l-aktar ġustifikat. Fid-dawl ta' din is-sitwazzjoni, hemm argument sod favur il-ħolqien ta' strument sovran ġdid fiż-żona tal-euro. L-hekk imsejħa eurobills jistgħu jservu ta' xprun biex titrawwem l-integrazzjoni tas-swieq finanzjarji fiż-żona tal-euro u b'mod partikolari biex jiġu stabbilizzati s-swieq instabbli tad-dejn tal-gvern. Il-ħruġ komuni mill-Istati Membri taż-żona tal-euro ta' dejn tal-gvern fuq perjodu qasir b'maturità ta' sena sa sentejn, ikun jikkostitwixxi għodda b'saħħitha kontra l-frammentazzjoni attwali, billi jnaqqas iċ-ċirku ta' reazzjonijiet negattivi bejn is-sovrani u l-banek, filwaqt li jillimita l-periklu morali. Barra minn hekk, dan jgħin ukoll biex tinġieb lura t-trażmissjoni xierqa tal-politika monetarja. Il-eurobills jistgħu progressivament jieħdu post id-djun fuq perjodu qasir, u ma jespandux l-ammont globali tad-dejn nazzjonali fuq perjodu qasir fiż-żona tal-euro. L-hekk imsejħa eurobills jistgħu jikkontribwixxu għat-tlestija tas-swieq finanzjarji Ewropej billi joħolqu suq kbir u integrat tat-titoli fuq perjodu qasir fiż-żona tal-euro. Minħabba r-rwol importanti tad-dokumenti fuq perjodu qasir għall-immaniġġar ta' flus u ż-żmien qasir tal-kambjali, dawn it-titoli normalment għandhom kwalità ta' kreditu partikolarment għolja. Fl-istess waqt, in-natura riċiklabbli u ta' żmien qasir ta' dawn il-kambjali tagħmilha possibbli li jiġu aġġustati malajr l-iskemi ta' finanzjament skont l-imġiba fiskali nazzjonali, u b'hekk tistabbilixxi l-inċentivi għad-dixxiplina fiskali. Il-ħruġ komuni jsaħħaħ l-istabbiltà finanzjarja billi jiżgura provvista fil-pront ta' likwidità fuq perjodu qasir għall-Istati Membri kollha fiż-żona tal-euro. Dan joħloq ukoll ġabra ta' assi sikura madwar iż-żona tal-euro, li tiffaċilita ferm l-immaniġġar tal-likwidità tal-istituzzjonijiet finanzjarji u b'hekk tnaqqas l-iżbilanċjar ta' spiss qawwi, li kien ta' ħsara kbira f'sitwazzjonijiet ta' kriżi. Il-eurobills ikunu wkoll ta' għajnuna kbira għat-tmexxija tal-politika monetarja fiż-żona tal-euro, billi jissaħħu u jiġu armonizzati l-mezzi tat-trażmissjoni. B'hekk, il-eurobills ikunu kompatibbli u komplementari bis-sħiħ mal-kunċett ta' fond ta' tifdija. Minħabba n-natura tagħhom bħala strumenti finanzjarji li jirrikjedu garanziji diversi u konġunti mill-Istati Membri parteċipanti, ikun meħtieġ tibdil fit-Trattati biex dawn l-istrumenti jkunu jistgħu jiġu żviluppati. Il-eurobills mhumiex sostitut għal dixxiplina fiskali u governanza ekonomika mtejba. L-implimentazzjoni ta' dan l-istrument ta' dejn komuni tkun tirrikjedi koordinazzjoni mill-qrib u sorveljanza tal-immaniġġar tad-dejn tal-Istati Membri sabiex jiġu żgurati politiki baġitarji nazzjonali sostenibbli u effiċjenti. Il-funzjoni ta' monitoraġġ u mmaniġġar tista' tiġi pprovduta minn teżorerija tal-UEM fi ħdan il-Kummissjoni. 3.3 Viżjoni aktar fit-tul għall-UEM Fuq medda itwal ta' żmien, l-Unjoni Ewropea għandha tersaq lejn unjoni bankarja sħiħa, unjoni fiskali sħiħa, unjoni ekonomika sħiħa, li kollha jirrikjedu, bħala r-raba' element, il-leġittimità u r-responsabbiltà demokratika xierqa tat-teħid ta' deċiżjonijiet. F'dan il-proċess se tkun meħtieġa riforma kbira fit-Trattat. 3.3.1 Unjoni bankarja sħiħa Fuq medda itwal ta' żmien, huwa fundamentali li wieħed jimmira lejn unjoni bankarja sħiħa għall-banek kollha. Is-sorveljanza diretta mill-BĊE billi jiġu applikati l-Ġabra Unika tar-Regoli u l-istandards żviluppati mill-ABE tiżgura kwalità għolja konsistenti tas-sorveljanza madwar iż-żona tal-euro. Flimkien mal-għodod ta' politika makroprudenzjali fil-livell taż-żona tal-euro, se jkun hemm sistema effettiva biex timmonitorja u tillimita r-riskji mikroprudenzjali kif ukoll dawk makroprudenzjali fis-sistema finanzjarja. Dik is-sistema u sistema komuni għar-riżoluzzjoni bankarja, flimkien ma' skemi ta' garanzija tad-depożiti effettivi u solidi fl-Istati Membri kollha, se jpoġġu b'mod dejjiemi lis-settur bankarju fuq bażi soda u jikkontribwixxu biex tinżamm il-fiduċja fl-istabbiltà sostenibbli taż-żona tal-euro. Sabiex tiġi mmassimizzata l-fiduċja pubblika, se jkun meħtieġ ukoll mekkaniżmu ta' salvagwardja finanzjarja kredibbli u b'saħħitha. Dan fl-aħħar mill-aħħar jista' jiġi ffaċilitat mill-iżvilupp ta' assi sikuri fiż-żona tal-euro. Filwaqt li tgħaqqad dawn l-elementi kollha, unjoni bankarja sħiħa hija parti ewlenija ta' viżjoni fit-tul għal integrazzjoni ekonomika u fiskali[21]. 3.3.2 Unjoni fiskali u ekonomika sħiħa Il-ksib ta' unjoni fiskali u ekonomika sħiħa jkun l-aħħar stadju fl-UEM. Bħala destinazzjoni finali, din tkun tinvolvi unjoni politika bi ppuljar adegwat ta' sovranità b'baġit ċentrali bħala l-kapaċità fiskali tagħha kif ukoll mezz biex jiġu imposti deċiżjonijiet baġitarji u ekonomiċi fuq il-membri tagħha, f'ċirkustanzi speċifiċi u definiti sewwa. Il-kobor ta' dan il-baġit ċentrali se jiddependi fuq il-livell ta' integrazzjoni mixtieq u fuq ir-rieda li jitwettaq it-tibdil politiku li jakkumpanjaha. Dan il-livell profond ta' integrazzjoni kien joħloq il-kundizzjonijiet għal ħruġ komuni ta' dejn permezz tal-Bonds ta' Stabbiltà kif stabbilit fil-Green Paper tal-Kummissjoni tal-2011. In-nuqqas ta' baġit ċentrali b'funzjoni ta' stabbilizzazzjoni kien ilu li ġie identifikat bħala dgħufija potenzjali taż-żona tal-euro meta mqabbla ma' unjoni monetarji oħra ta' suċċess. Il-Baġit Ċentrali li jipprevedi kapaċità fiskali b'funzjoni ta' stabbilizzazzjoni L-arkitettura attwali tal-UEM tiddependi fuq il-politiki fiskali nazzjonali deċentralizzati f'qafas ibbażat fuq ir-regoli. Hu mistenni li l-funzjoni ta' stabbilizzazzjoni tal-politika fiskali f'dan l-ambjent tkun diġà ġiet applikata fil-livell nazzjonali, fil-limiti tar-regoli tat-Trattat u tal-PST. Tabilħaqq, il-perspettiva tradizzjonali tal-arranġamenti tal-UEM tassenja lill-politiki fiskali nazzjonali l-kompitu li jirreaġixxu għax-xokkijiet speċifiċi għall-pajjiżi, u lill-politika monetarja il-kompitu li tiżgura l-istabbiltà tal-prezzijiet u b'hekk tistabbilizza l-kundizzjonijiet makroekonomiċi mal-UEM kollha. Barra minn hekk, l-istabbilizzaturi awtomatiċi nazzjonali għandhom potenzjal sinifikanti għall-istabbilizzazzjoni fil-pajjiżi tal-UEM, minħabba d-daqs relattivament kbir tal-istati soċjali. Filwaqt li tibni fuq il-kapaċità fiskali, l-għodda ta' stabbilizzazzjoni fil-livell tal-UEM biex tappoġġa l-aġġustament għax-xokkijiet asimmetriċi, tiffaċilita l-integrazzjoni u l-konverġenza ekonomiċi aktar b'saħħithom u tevita t-twaqqif ta' flussi ta' trasferimenti fuq perjodu twil, tista' ssir komponent għal UEM ġenwina. Tali mekkani¿mu jrid jiġi strettament immirat biex jindirizza l-asimmetriji fuq perjodu qasir u l-i¿viluppi ċikliċi sabiex jiġu evitati t-trasferimenti permanenti tul iċ-ċiklu. Dan irid jappoġġa r-riformi strutturali u jkun suġġett għal kondizzjonalità politika stretta sabiex jiġi evitat il-periklu morali. Strument komuni maħsub għall-istabbilizzazzjoni makroekonomika jista' jipprovdi sistema ta' assigurazzjoni li permezz tagħha r-riskji għax-xokkijiet ekonomiċi jiġu raggruppati fl-Istati Membri kollha, u b'hekk jitnaqqas iċ-ċaqliq fid-dħul nazzjonali. It-tieni, dan jista' jgħin biex jitjiebu l-politiki fiskali nazzjonali tul iċ-ċiklu kollu. B'mod partikolari, jista' jħeġġeġ it-tnaqqis fiskali matul it-tkabbir ekonomiku, filwaqt li jipprovdi lok addizzjonali ta' manuvra għal pożizzjoni fiskali ta' sostenn fit-tnaqqis fir-ritmu ekonomiku. B'mod ġenerali, strument konġunt jista' jwassal għal kisbiet ċari fil-poter ta' stabbilizzazzjoni, meta mqabbel mal-arranġamenti attwali. Skont it-tfassil, il-mekkaniżmu jista' jiffoka fuq xokkijiet asimmetriċi jew jinkludi wkoll xokkijiet li huma komuni fiż-żona tal-euro. Madankollu, it-tieni approċċ, filwaqt li huwa aktar komprensiv, ikun jirrikjedi salvagwardji b'saħħithom biex tinżamm il-kredibbiltà fiskali, billi ż-żieda fil-poter ta' stabbilizzazzjoni kontra x-xokkijiet sfavorevoli komuni setgħet tinkiseb biss billi jiżdied b'mod effettiv il-fluss tas-self totali taż-żona tal-euro f'dawn il-perjodi, u għalhekk ikollu jiġi ffinanzjat minn żbilanċi pożittivi ogħla fi żminijiet tajbin. Skont dan l-approċċ, il-baġit ċentrali x'aktarx li għandu jingħata l-kapaċità li jsellef u joħroġ il-bonds. Barra minn hekk, il-politika monetarja xorta tibqa' l-istrument primarju biex jindirizza x-xokkijiet komuni. Fl-aktar formulazzjoni sempliċi tagħha, l-iskema ta' stabbilizzazzjoni biex tistabbilizza x-xokkijiet asimmetriċi tista' tirrikjedi l-pagamenti netti monetarji li huma negattivi fi żminijiet tajbin u pożittivi fi żminijiet ħżiena. Pereżempju, skema sempliċi tiddetermina l-kontribuzzjonijiet/il-pagamenti netti tal-pajjiżi bħala funzjoni tad-diskrepanza tal-output tagħhom (mqabbla mal-medja). Ma jkunx hemm aktar rekwiżiti fuq l-użu tal-pagameti rċevuti mill-fond. Minflok, l-iskemi jistgħu jirrikejdu li l-pagamenti mill-fond ikunu mmirati għal skop definit, b'effetti kontroċikliċi (pereżempju fis-sistema tal-benefiċċji tal-qgħad tal-Istati Uniti fejn fond federali jirrimborża 50 % tal-benefiċċji tal-qgħad li jaqbżu t-tul ta' żmien standard sa massimu stabbilit, kondizzjonali fuq il-qgħad li huwa f'ċertu livell u li qed jiżdied). Filwaqt li l-immirar tat-trasferimenti jista' jsaħħaħ il-proprjetajiet ta' stabbilizzazzjoni, ir-riskju li l-gvernijiet ipattu għall-impatt tat-trasferimenti permezz ta' miżuri fiskali b'effetti opposti ma jistax jiġi evitat għal kollox. L-iskemi għandhom joperaw b'tali mod li jiġu evitati t-"trasferimenti permanenti" madwar il-pajjiżi. Fi kliem ieħor, għandhom jitfasslu b'mod li jiġi evitat li, fuq perjodu ta' żmien twil wisq, xi pajjiż ikun suġġett għal telf jew ksib ċar mill-iskema. Kundizzjoni meħtieġa hija li d-differenzi bejn pajjiż u ieħor fit-trasferimenti netti lejn l-iskema ma jiddependux fuq differenzi assoluti fid-dħul iżda minflok fuq id-differenzi fil-pożizzjonijiet ċikliċi. Id-differenzi fil-livell tad-dħul jistgħu jippersistu għal għexieren ta' snin, filwaqt li l-pożizzjonijiet ċikliċi relattivi x'aktarx li jbiddlu s-sinjal matul għaxar snin. Hemm kompromess bejn il-limitu sa fejn it-trasferimenti huma obbligati li jkunu temporanji u l-livell sa fejn ix-xokkijiet tad-domanda asimmetriċi li jtulu (eż. it-tnaqqis fl-ingranaġġ tal-ħruġ kapitali) jistgħu jiġu indirizzati[22]. Il-kunsiderazzjonijiet istituzzjonali L-emendi tat-Trattati li jipprovdu l-bażi legali għal tali kapaċità fiskali b'funzjoni ta' stabbilizzazzjoni jistgħu, inter alia: • joħolqu bażi legali espliċita ġdida li tippermetti t-twaqqif ta' fond li jservi l-objettivi definiti b'mod usa' milli huwa possibbli attwalment skont l-Artikolu 136 tat-TFUE, inkluż għal finijiet ta' stabbilizzazzjoni makroekonomiċi. • joħolqu proċedura baġitarja apposta u ta' riżorsi proprji, korrispondenti; • joħolqu poter ta' tassazzjoni ġdid fil-livell tal-UE, jew poter biex iżid id-dħul billi jiddejjen fis-swieq (li bħalissa hu pprojbit mill-Artikoli 310 u 311 tat-TFUE); • jipprovdu għal Teżorerija tal-UEM fi ħdan il-Kummissjoni; • u, fl-aħħar nett jekk ikun mixtieq, jippermettu lil Stati Membri oħra li jagħżlu b'mod ħieles tali kapaċità fiskali, bħala pass lejn it-tħejjija tas-sħubija tagħhom maż-żona tal-euro. Il-kisba ta' UEM profonda u ġenwina tinvolvi miżuri inkrementali, li jibnu fuq dak li kieku nkiseb fuq medda qasira u medja ta' żmien u jintroduċu integrazzjoni ulterjuri fuq bażi ta' pass wara pass u ta' politika b'politika. B'dan il-mod, il-koordinazzjoni politika ekonomika u baġitarja akt